YE KE MAKAN PIL PERANCANG KEHAMILAN BOLEH NAIK BADAN?

“Eee, gemuknya dia selepas bersalin! Tak jaga badanlah ni. Eh, pinggang dia dah tak ramping macam dulu, ini mesti ambil pil perancang kehamilan.” Itu antara dialog yang sering didengari wanita yang mengalami masalah lebihan berat badan selepas melahirkan cahaya mata atau paling tepat kepada wanita yang mengambil pil pencegah kehamilan. Situasi itu mengakibatkan wanita terbabit bukan saja tertekan malah menjadi serba tidak kena terutama ketika menghadap cermin dan membelek setiap inci tubuh. Ia juga mengakibatkan kebanyakan wanita terutama yang mengambil pil pencegahan kehamilan mula berasa takut dan menyalahkan pil berkenaan apabila berat badan semakin bertambah.
Namun, persoalannya di sini, adakah benar pil itu mengakibatkan seseorang wanita itu gemuk? Untuk pengetahuan anda, pil perancang kehamilan sudah berada di pasaran sejak lebih 50 tahun lalu juga antara kaedah paling senang didapati, murah dan mudah. Jika mematuhi cara atau jadual pengambilannya, 99 peratus keberkesanan pil perancang ini mampu dicapai. Pil pencegah kehamilan boleh menjadi antara penyebab kenaikan berat badan namun perkara paling utama adalah corak pemakanan dan gaya hidup itu yang memainkan peranan lebih utama. Hakikatnya, gaya hidup yang kurang sihat dan pengambilan makanan tidak seimbang antara penyebab utama berlakunya kenaikan berat badan apatah lagi sekiranya wanita itu sudah berkahwin dan mempunyai anak. Ramai yang tidak jaga pemakanan, kerap mengambil nasi lemak, roti canai, teh tarik manis, Milo manis dan seumpama dengannya yang menjadi penyebab utama kenaikan berat badan. Itu belum masuk yang suka makan bertambah, terutama jika ada hidangan kegemaran.

HORMON PUNCA TAMBAH BERAT BADAN?

Salah satu hormon dalam pil pencegahan kehamilan adalah progesteron yang menyebabkan perut menjadi kembung dan mungkin ia disalah anggap sebagai bertambah berat badan. Namun, simptom ini berbeza antara seorang individu ke individu lain dan ia bergantung kepada tindak balas badan kepada jenis hormon progestron tertentu yang membawa pelbagai kesan. Tidak semua wanita mengalami kesan yang sama.
Ada pendapat sebelum ini menyatakan kandungan hormon estrogen dalam pil pencegah kehamilan menjadi penyebab berat badan bertambah. Pendapat itu ternyata tidak tepat sama sekali kerana hormon ini sebenarnya menggalakkan metabolisme dan membakar lemak secara lebih cepat tetapi penggunaan hormon estrogen di dalam pil perancang kehamilan dalam generasi baru dikurangkan untuk mengurangkan risiko kesan sampingan seperti pembekuan darah dan strok.
Hormon estrogen boleh menambah sedikit berat badan tetapi kesannya kepada metabolisme badan lebih menyeluruh. Setiap wanita tidak perlu gusar mengenai peningkatan berat badan sekiranya mengambil pil pencegah kehamilan. Anda hanya perlu mengubah gaya hidup dan bertukar kepada corak pemakanan sihat.
Jangan menyalahkan pil perancang kehamilan semata-mata kerana ia bukanlah penyebab utama kenaikan berat badan dan yang paling utama adalah gaya hidup sihat. Ramai wanita yang menggunakan pelbagai kaedah perancangan berhormon tetapi masih dapat mengekalkan berat badan seimbang. Bahkan ada yang lebih langsing berbanding ketika anak dara dulu kerana bijak menyeimbangkan antara pengambilan makanan dan aktiviti kecergasan.

LANGKAH CEGAH KENAIKAN BERAT BADAN

Setiap pagi, cuba bersenam secara kerap supaya sentiasa sihat dan cergas. Senaman seperti berjalan setempat, menari atau berjalan pantas selama 20 minit setiap pagi memadai untuk membekalkan anda tenaga sepanjang hari.

Makan dengan jumlah munasabah. Ketahui keperluan kalori badan kita. Cara mudahnya ialah dengan membahagikan pinggan kepada empat bahagian – satu perempat untuk nasi (karbohidrat), dua perempat untuk sayur (serat dan vitamin) dan bahagian terakhir diisi dengan sumber protein. Kaedah ini dapat mengelakkan kita mengambil makanan berlebihan daripada yang diperlukan.

Elakkan makanan segera dan minuman ringan terutama yang berkarbonat.

Banyakkan pengambilan sayur-sayuran dan buah-buahan. Kalau boleh, dapatkan tiga warna sayur dan buah (sama ada hijau, kuning, merah, jingga, putih, ungu) setiap hari untuk menikmati kebaikan fitonutrien yang berbeza.

Mengisi keperluan vitamin D kerana ia berfungsi mengaktifkan sel imun untuk mencegah virus dan bakteria. Vitamin D boleh didapati pada matahari, telur, hati dan ikan.

Patuhi jadual makan. Untuk makan malam, sebaik-baiknya diambil sebelum jam lapan malam. Jika terpaksa makan lewat, ambillah dalam kuantiti sedikit untuk mengalas perut. Badan kita perlukan masa untuk mencerna makanan itu sekurang-kurangnya dua jam sebelum tidur.

Minum banyak air. Ramai orang keliru antara keperluan untuk air atau makanan. Oleh itu, dengan minum banyak air, badan akan terhidrat dan mengelakkan kita terlebih makan kerana kekeliruan berkenaan.

Makan dengan tenang dan kunyah hingga makanan benar-benar lumat sebelum ditelan. Isyarat kenyang mengambil masa kira-kira 20 minit untuk sampai ke otak. Jadi, makan perlahan-lahan dalam keadaan tenang dapat mengelak kita terlebih makan.

Sumber: Menurut Pegawai Perubatan Obstetrik & Ginekologi Kementerian Kesihatan Malaysia Dr Muhammad Izzat Abdul Razak & Harian Metro


SURIRUMAH ADALAH PEKERJAAN YANG PALING SUSAH DI DUNIA

Ingatkan jadi surirumah ni senang. Setiap masa boleh layan anak dan suami. Rupanya lepas habis berpantang 2 bulan di rumah, barulah aku tahu macam mana susahnya mengurus keluarga. Banyak betul tugas ibu yang aku pandang remeh selama ini. Pernahkah anda terfikir apa tugas ibu yang dilakukan di rumah setiap hari? Pernahkah anda menghargai apa yang isteri anda lakukan sebagai seorang surirumah? Walaupun sesetengah orang memandang rendah kerana mereka hanya duduk di dapur, pengorbanan mereka amatlah tinggi. Malah, bukan calang-calang orang yang boleh memikul tanggungjawab tersebut dengan berlapang dada. Ini 6 sebab mengapa tugas ibu dan isteri yang menjadi surirumah amat mencabar.

 MEREKA ‘ON-CALL’ 24 JAM SEHARI

Tugas ibu bermula sebaik saja mereka bangun tidur hinggalah mereka masuk tidur. Kerja rumah memang tak pernah habis. Bukan setakat itu, dalam waktu tidur sekalipun, mereka akan sentiasa ‘on-call’ dan perlu bersedia menghadapi sebarang keperluan anak dan suami. Mereka tiada cuti tahunan, cuti tanpa gaji, atau apa-apa cuti langsung. Malah, pergi bercuti dengan keluarga sebenarnya menjadikan mereka lebih letih dan seolah-olah kena pergi ‘outstation’. Apabila ada masa terluang, jarang sekali waktu ini digunakan untuk diri mereka sendiri. Bahkan, ia selalu dihabiskan dengan melakukan kerja-kerja rumah, bermain dengan anak, dan berehat sekadarnya sebelum menyambung tugasan lain.

 MEREKA TAK DIBAYAR GAJI

Apabila anda bekerja, setiap bulan anda tentu akan berasa gembira apabila tarikh gaji semakin hampir. Walaupun pekerjaan yang anda miliki bukanlah pekerjaan yang paling anda suka, gaji yang dimiliki akan memberi dorongan untuk menghadapi bulan-bulan seterusnya. Secara tidak langsung, gaji bukan saja memberi sumber pendapatan, tetapi juga dorongan dari segi mental untuk melakukan sesuatu dengan lebih baik. Tetapi, seorang surirumah hanya mengharapkan belas ihsan suami. Dalam kesibukan itu, ramai juga wanita yang gigih mencari pendapatan sampingan dan mengorbankan masa mereka yang serba suntuk.

 MEREKA DIPANDANG SERONG OLEH SESETENGAH MASYARAKAT

Kita kini hidup dalam generasi yang sentiasa meraih perhatian atas apapun pencapaian yang dilakukan. Apabila anda bergelar surirumah, mesti ada mulut-mulut yang akan membuat pelbagai andaian yang kurang tepat ke atas diri anda. Cuba kalau anda kata anda seorang peguam, jurutera, atau doktor – maka masyarakat pun menyanjung dan meletakkan anda di tempat yang tinggi. Namun, surirumah sukar diterima pandangannya walaupun oleh suami dan keluarga terdekat, hanya kerana mereka tidak memegang sebarang jawatan.

 MEREKA TIADA KEHIDUPAN SOSIAL

Bercakap dengan anak-anak tidak sama seperti bercakap dengan seseorang dewasa. Inilah kehidupan sosial yang amat kurang dipenuhi apabila menjadi surirumah. Bukannya mudah melalui kehidupan yang tidak bersosial. Walaupun seseorang wanita itu bukanlah jenis seorang yang suka berbual atau peramah, percayalah bahawa mereka perlu bercakap dengan seseorang (dewasa) untuk mengekalkan kewarasan mereka!

 MEREKA MEMPUNYAI BOS YANG ‘PELIK’

Iaitu diri mereka sendiri. Bukan mudah menjadi bos kepada diri sendiri. Ada masanya anda tahu apa yang anda inginkan, tetapi kebanyakan masanya anda ‘terpaksa’ berlagak seperti tahu segalanya. Kadangkala, nak masak untuk makan malam pun boleh menyebabkan rasa stres kerana kekeringan idea dan ditambah pula dengan keletihan.

 MEREKA JARANG DIHARGAI

Bayangkan kalau gaji anda ditahan 3 bulan, dapatkah anda berasa ‘senang’ walaupun anda tahu ia akan dibayar? Itulah yang dirasai oleh surirumah. Walaupun mereka melakukan sesuatu yang hanya dapat dibalas pada hari akhirat, namun tentu ada masanya mereka akan berasa sedih, keliru, cepat marah, dan bosan apabila orang dalam rumah tidak menghargai kewujudan mereka. Oleh itu, apa salahnya anda memberi pelukan kepada isteri, membantu melakukan kerja-kerja mudah, dan membawa mereka makan di luar sekali-sekala. Tentu tindakan ini sedikit sebanyak mengukir senyuman dalam wajah mereka.

Sumber: zuriat.my


PELUANG UNTUK HAMIL SETIAP WANITA BERBEZA. JANGAN PUTUS ASA YA!

Enam bulan meniti usia perkahwinan tanpa sebarang tanda kehamilan mungkin boleh mendorong rasa panik, gusar, bimbang dan pelbagai tanggapan tidak menyenangkan. Bagi pasangan muda, mungkin kehamilan tidak menjadi fokus pada tahun pertama bergelar suami isteri. Namun untuk mereka yang berkahwin pada usia 30-an, berita kehamilan biasanya dinanti sebaik saja melangkah ke alam rumah tangga. Ketika ini, ramai wanita mula membuat persediaan dari sudut mental dan fizikal. Banyak perkara difikirkan untuk perancangan masa depan. Majoriti wanita percaya diri mereka mampu mendapat zuriat asalkan memiliki tubuh badan sihat. Malah, tidak keterlaluan jika ada yang menganggap boleh hamil bila-bila masa selepas mengadakan hubungan kelamin bersama suami. Realitinya, peluang untuk hamil adalah berbeza bagi setiap wanita. Ia mungkin mudah untuk sesetengah orang, namun boleh jadi sukar atau hampir mustahil bagi sebilangan wanita lain.

APA ANDA PERLU LAKUKAN JIKA INGIN HAMIL?

Memahami proses kehamilan dari awal mungkin boleh membantu ramai wanita merancang dan mengenal potensi mahupun masalah diri. Perkara paling utama yang perlu diketahui adalah waktu sesuai untuk mengadakan hubungan kelamin. Jadi, wanita yang sukar hamil dan sedang mencuba untuk mendapatkan zuriat wajar merancang proses kehamilan sekurang-kurangnya dalam tempoh enam bulan pertama.

Mereka perlu tahu bila masa sesuai untuk melakukan seks. Sebab itu saya sarankan kepada kebanyakan wanita supaya mengambil inisiatif, merekod tempoh kitaran haid mereka untuk enam bulan.

Bagi yang masih tidak tahu atau keliru, kitaran dikira bermula daripada hari pertama datang haid terkini sehingga hari pertama haid pada bulan berikutnya. Kitaran haid wanita yang normal biasanya antara 28 hingga 30 atau 32 hari. Ada masanya, kitaran haid berubah menjadi pendek atau panjang, melangkaui 40 hari.

Pilih jumlah hari kitaran haid paling lama dan paling pendek, kemudian masing-masing ditolak dengan 14. Secara purata, tempoh subur wanita biasanya pada hari ke 14 hingga 18 setiap bulan. Jika wanita itu mengalami kitaran haid yang panjang, ovulasi mungkin berlaku antara hari ke 14 hingga 26.

Berdasarkan kiraan itu, dicadangkan supaya wanita berkenaan bersama suami setiap dua hari dalam waktu kitaran untuk mendapatkan peluang hamil. Tempoh berselang hari bersama suami dalam kitaran yang betul cukup penting kerana telur dibebaskan daripada ovari boleh bertahan antara 12 hingga 24 jam saja.

Sperma biasanya dapat bertahan lebih lama iaitu sehingga tujuh hari dalam uterus dan tiub falopio. Namun bagi wanita, mereka mempunyai tempoh subur terhad, kira-kira enam hari saja. Tempoh itu termasuk lima hari sebelum dan hari berlakunya ovulasi.

Ini bermakna seks pada masa tepat, sewaktu ovulasi tidak begitu penting. Apa yang utama adalah memastikan anda bersama suami dalam tempoh subur, menggunakan kaedah berselang hari.

KENALI TANDA OVULASI

Di samping mengira kitaran haid bulanan, wanita juga masih boleh memerhatikan tanda perubahan pada diri untuk mengenal waktu subur. Dalam kebanyakan kes, wanita tidak sedar mereka mengalami ovulasi berikutan tidak perasan sebarang perubahan yang berlaku pada diri. Sepatutnya, wanita yang mahu hamil perlu memerhatikan tanda semula jadi yang menunjukkan dirinya sedang menghampiri waktu ovulasi.

Ini boleh berlaku selepas hari ke 12 (dalam kitaran) atau tiga minggu sebelum haid yang seterusnya. Antara tanda ketara adalah peningkatan rembesan faraj yang jernih dan teksturnya melekit seperti putih telur. Ia biasa berlaku dalam tempoh 72 jam diikuti perubahan suhu badan, rasa tidak selesa pada bahagian perut dan payudara.

Ketika ini, ketepatan tempoh subur juga boleh dipastikan menerusi kit ujian ovulasi. Kit ini berfungsi mengesan lonjakan hormon peluteinan (LH) yang berlaku antara 24 hingga 36 jam sebelum ovulasi. Jika keputusan yang diperoleh positif, mereka disarankan untuk bersama suami dengan kaedah selang hari.

Seandainya semua kaedah yang disebutkan gagal, pasangan terbabit dinasihatkan datang ke klinik atau hospital untuk pemeriksaan ultra bunyi bagi mengesan folikel telur serta mendapatkan pandangan pakar.

DAPATKAN RAWATAN

Pengesanan folikel ovari ini biasanya dilakukan kepada wanita yang mengalami kitaran haid yang panjang atau tidak teratur. Ujian akan dilakukan pada hari kedua kitaran haid. Pada waktu ini, kantung biasanya bersaiz kurang 10 milimeter (mm). Kemudian, kami akan lakukan imbasan sekali lagi pada hari ke 12, sehingga mendapati saiz kantung mencecah 18 mm ke atas. Ujian ovulasi juga akan dibuat untuk mengesahkan waktu subur. Jika semua ujian lancar dan keputusan diperoleh positif, kami akan cadangkan mereka untuk bersama. Bagaimanapun, ada juga ujian ovulasi yang memberikan keputusan negatif. Bagi kes sebegini, kami nasihatkan mereka mendapatkan suntikan untuk merangsang ovulasi.

KAEDAH INI TIDAK SESUAI UNTUK ANDA YANG MERANCANG KELUARGA
Walaupun kaedah ini boleh membantu ramai wanita merancang kehamilan, namun diigingatkan kiraan kitaran haid tidak boleh sama sekali digunakan untuk mereka yang merancang jumlah anak dalam keluarga. Wanita perlu jelas dengan perkara ini. Ramai yang menyangka mereka boleh merancang dengan mengetahui kitaran subur. Sebenarnya ia langsung tidak boleh diguna pakai, melainkan jika wanita terbabit mengalami kitaran haid yang teratur iaitu antara 28 hingga 30 hari. Mungkin pada 12 hari pertama mereka selamat, tetapi selepas tempoh itu, risiko hamil masih tinggi. Kita perlu ingat sperma mampu bertahan selama tujuh hari. Bayangkan jika mereka bersama pada hari ke 12, peluang hamil tetap ada. Tambahan kalau wanita itu dipengaruhi tekanan, kenaikan berat badan, kurang tidur, mengambil antibiotik, mengalami demam atau batuk, tempoh ovulasi mungkin berlaku agak lewat daripada kebiasaan. Jadi, suka atau tidak, wanita yang mahu mengelak kehamilan perlu mengamalkan kaedah pencegahan sesuai. Usah ambil risiko dengan merancang menggunakan aplikasi kalendar kesuburan dan sebagainya. Semua aplikasi kesuburan atas talian direka khusus untuk mereka yang mahu hamil. Ia bukan untuk merancang jumlah kehamilan dalam keluarga kerana peratusan gagal boleh mencecah sehingga 90 peratus.

Sumber:  Pakar Kesuburan, Perbidanan dan Sakit Puan (O&G) Pusat Perubatan Tropicana Dr Nurhazinat Mohamed Yunus  & Harian Metro


Berat Badan Naik Sebab Menopaus?

Perkataan menopaus bukan lagi perkara asing kepada masyarakat Malaysia. Menopaus adalah satu situasi dimana seseorang wanita tak lagi menghasilkan telur dalam ovarinya. Justeru itu, wanita tersebut takkan datang haid atau mengandung.
Sebelum fasa menopaus bermula, tubuh akan mengalami peralihan dan dalam tempoh ini seorang wanita mungkin mengalami gejala vasomotor menopaus bersama perubahan dalam kitaran haid. Setiap wanita mengalami fasa peralihan ini pada usia yang berbeza. Sesetengah wanita mungkin menempuh fasa menopaus tanpa apa-apa masalah, manakala sesetengah wanita mengalami simptom seperti sukar tidur, emosi tak menentu, migrain,  dan lain-lain.
Kenaikan Berat Badan Tanda Menopaus

Kebanyakan wanita tidak sedar dengan kenaikan berat badan yang dialami kerana prosesnya berlaku secara perlahan.
Salah satu simptom yang sering diabaikan ialah kenaikan berat badan. Kebanyakan wanita mula mengalami kenaikan berat badan apabila usia melebihi 45 tahun, tetapi tak menyedarinya kerana ia berlaku secara perlahan tahun demi tahun. Mereka hanya sedar saiz badan bertambah bila lihat gambar lama, baru perasan baju lama dah tak muat!
Bentuk dan saiz badan sememangnya dipengaruhi oleh pilihan dan kuantiti makanan, tetapi pengaruh yang paling besar ialah hormon estrogen yang digelar ‘hormon wanita’. Estrogen mempengaruhi sifat kewanitaan seseorang wanita, seperti suara merdu, kulit halus dan pinggang ramping.
Bila mama alami menopaus, ovari tak lagi hasilkan estrogen. Apabila ini berlaku, badan yang sebelumnya berbentuk seperti pir akan berubah menjadi bentuk epal yang membulat. Penyebabnya? Kerana estrogen yang berfungsi menggerakkan metabolisme karbohidrat dah tak ada. Tanpa estrogen, kalori yang berlebihan tak dapat ditukarkan kepada tenaga tapi menjadi lemak di perut, pinggul dan paha.
Berat Badan Berlebihan Menyebabkan Komplikasi Lain
Dengan tenaga yang berkurangan, usia pun bertambah, wanita akan kurang bersenam atau menjalani aktiviti fizikal. Ini mengakibatkan kemerosotan kepadatan otot, yang lambat-laun akan membawa kepada sakit lutut dan sendi yang lain.
Setengah wanita rasa kenaikan berat badan apabila usia meningkat ni perkara biasa. Tak perlu kisah sangat dengan perkara macam ni, betul tak? Tapi, berat badan yang berlebihan sehingga mencecah peringkat obes boleh membawa komplikasi lain seperti darah tinggi, penyakit jantung, diabetes, sindrom metabolik, malah kanser!
Bukan itu sahaja, berat badan yang berlebihan juga sebenarnya menyusahkan mama dalam usaha menjalankan ibadat seperti solat, menunaikan haji dan sebagainya. Walaupun menopaus adalah fasa hidup yang tak dapat dielakkan, adalah penting untuk mama jaga berat badan supaya kekal sihat dan sejahtera.
Tips Kawal Berat Badan
Penurunan kadar estrogen menyebabkan lemak berkumpul dibahagian pinggang dan pinggul.

1. Jangan Overeat!
Kalau dulu mama aktif bersukan, yes. Mama boleh makan apa saja tanpa perlu risau dengan kalori yang ada. Tapi kalau mama dah tak libatkan diri dalam aktiviti sukan, tubuh mama dah jadi kurang cekap dalam penukaran lemak kepada tenaga. Jadi, jangan terlebih makan!
2. Ambil Lebih Serat
Bila berat badan bertambah, sistem perkumuhan mama jadi makin lambat, dan mama mungkin lebih mudah untuk alami sembelit. Lebihkan makanan berserat untuk melawaskan perkumuhan dan meningkatkan penghadaman.
3. Minum Air Kosong
Lebihkan air putih, bukannya air manis! Tips dari Mama Siti, jangan tunggu haus baru nak minum air, sebab deria rasa mama mungkin tak seaktif atau sepeka dulu. Kalau dibiarkan saja mama mungkin alami dehidrasi.
4. Ambil Vitamin & Mineral Yang Secukupnya
Cuba berjinak-jinak dengan vitamin dan mineral. Mama perlukan semua ni untuk kekalkan sel dan sistem tubuh yang sihat. Dapatkan vitamin dan mineral daripada makanan asli seberapa yang boleh. Kalau tak tahu apa yang perlu diambil, mama boleh berbincang dengan doktor berkaitan suplemen kesihatan untuk mama.
5. Amalan Makan 3 Kali Sehari
Jadual makan yang teratur akan mencegah penambahan berat badan selain mengekalkan kesihatan mama.
Amalkan pemakanan yang sihat tapi mengenyangkan. Mama boleh makan dalam 3 kali sehari. Cara ini akan bantu mama kekalkan tenaga untuk sehari suntuk dan elakkan makan secara berlebihan.
6. Jaga Gigi
Amalkan penjagaan oral yang baik. Kekurangan gigi atau penggunaan gigi palsu mungkin menjejaskan pemakanan. Jumpa doktor gigi jika mama perlukan nasihat berkenaan pengambilan nutrisi yang mencukupi.
7. Ambil Snek Sihat
Sediakan makanan ringan yang sihat. Kalau mama tak ada selera, mama boleh cuba alas perut dengan makanan ringan yang sihat dan mudah dimakan seperti roti gandum penuh, roti ban, bijirin, susu, buah-buahan, yogurt, kepingan keju atau sup.
Kekalkan keseronokan dalam pemakanan. Walaupun mama hanya hirup sup atau minum jus, ia tak semestinya menjemukan! Makan bersama ahli keluarga, kawan atau di taman untuk mendapatkan udara segar dan persekitaran yang berbeza!
Sumber: Malaysian Menopause Society
BACA JUGA GANGGUAN HORMON TAK TERKAWAL BOLEH MENGAKIBATKAN PUNCA GAGAL HAMIL?
Pesan Mama Siti:
Untuk melindungi kesihatan mama, mama kena amalkan makanan yang kaya dengan kalsium dan vitamin D, atau suplemen yang dicadangkan oleh doktor selain mengekalkan gaya hidup aktif. Sekiranya menopaus ni berlaku kepada orang terdekat contohnya isteri atau ibu kita, cuba faham dengan keadaan mereka dan bantu mereka menghadapinya dengan sokongan moral.


MALANG PEROKOK PASIF. KASIHANILAH KAMI SANG PEROKOK!

Kanser paru-paru kini diklasifikasikan sebagai masalah kesihatan lazim, bukan saja di Malaysia, malah di seluruh dunia. Faktor risiko paling utama yang menyumbang ke arah peningkatan jumlah pesakit ini adalah tabiat merokok. Di Malaysia, kanser paru-paru adalah yang ketiga paling lazim selepas barah payudara dan usus besar (kolorektal). Ia selalunya lambat dikesan dengan kebanyakan pesakit hanya menemui doktor apabila berada pada tahap akhir. Tidak banyak berbeza dengan barah lain, kanser paru-paru terbentuk apabila sel paru-paru yang normal mengalami beberapa peringkat perubahan atau mutasi dan mula membesar serta tumbuh tanpa kawalan. Dalam kebanyakan kes, sel kanser boleh merebak ke organ atau struktur berdekatan dengannya dan seterusnya ke anggota lain seperti nodus limfa, hati, tulang hingga otak (keadaan ini dipanggil metastasis).

Menghisap rokok sama ada aktif atau pasif adalah penyumbang utama kepada kanser paru-paru. Ini kerana asap rokok mengandungi lebih 4,000 bahan kimia yang dikenal pasti sebagai penyebab kanser paru-paru.
Berdasarkan kajian, antara 90 hingga 95 peratus kanser ini disebabkan tabiat merokok. Karsinogen, tar dan nikotin yang terkandung dalam asap rokok bukan saja membawa risiko kepada perokok aktif, malah memberi ancaman lebih besar kepada perokok pasif, khususnya wanita.
Mengambil kira situasi di negara ini, peratusan orang merokok semakin bertambah tidak kira lelaki, wanita mahupun remaja. Hal itu sekali gus memberi gambaran cukup jelas tahap risiko kanser paru-paru terus meningkat dari semasa ke semasa.
Walaupun rokok boleh menyebabkan penyakit lain seperti kanser mulut dan perut, perkara paling menarik perhatian kini adalah peningkatan risiko kanser paru-paru terhadap perokok pasif disebabkan asap rokok.

Berdasarkan trend sepanjang lima hingga 10 tahun ini, kanser paru-paru dalam kalangan perokok pasif khususnya wanita dan orang muda semakin meningkat. Ini bermakna, ada dalam keluarga tidak kira suami atau bapa yang merokok di rumah.
Malah mereka ini juga kelompok yang sering terdedah kepada bahaya asap rokok ketika berada di restoran, pejabat, bahkan tempat awam. Tidak dapat tidak, perokok pasif ini akan menyedut lebih banyak bahan kimia dalam asap yang dihembus perokok aktif.
Inilah punca kanser. Ramai yang tidak sedar asap rokok yang dihembus itu lebih berbahaya daripada yang disedut perokok. Tambah mengecewakan apabila isu kesihatan awam ini dipandang enteng majoriti rakyat negara ini.

WANITA JADI MANGSA

Memetik kajian dari luar negara, golongan perokok pasif wanita adalah kelompok paling berisiko mendapat adenokarsinoma paru iaitu sejenis kanser yang terbentuk daripada sel paru-paru yang tidak normal, membiak dan membentuk tumor. Menurut teori, wanita dikatakan lebih berisiko kerana sensitif terhadap asap rokok. Mereka ini kerap terdedah kepada tabiat pasangan yang merokok, rakan perokok aktif dan tempat awam yang dicemari asap rokok. Perlu diketahui ciri kanser paru-paru dalam kalangan perokok dan bukan perokok mempunyai banyak perbezaan. Biasanya, orang yang merokok tidak menyedut asap yang ‘dalam’.

Mereka hanya sedut sedikit dan hembus. Jadi, asap rokok itu tidak masuk ke bahagian dalam paru-paru dan lebih kepada bahagian luaran saja. Jika kanser berlaku sekalipun, simptom itu akan datang awal. Cuma, kanser akan lebih agresif.
Berbanding perokok pasif, mereka yang terdedah kepada asap rokok ini akan menyedut hingga ke bahagian dalam paru-paru. Kanser yang berlaku sukar menonjolkan sebarang simptom. Ia bagaimanapun berlaku di pinggir (periferi) paru-paru, bukan di tengah seperti dialami pesakit kanser yang merokok.
Perokok yang menghidap kanser paru-paru biasanya akan menunjukkan simptom jelas seperti batuk, batuk berdarah, penat dan susah bernafas. Namun bagi perokok pasif, sel kanser yang tumbuh di pinggir paru-paru menyukarkan pesakit mengesan masalah dihidapi dari awal.
Dalam kebanyakan situasi, perokok pasif yang menghidap kanser tidak akan menghadapi sebarang masalah di peringkat awal. Jadi, kecenderungan untuk mereka mendapatkan pemeriksaan lanjut adalah rendah.
Apabila simptom jelas mula kelihatan, biasanya sel kanser sudah pun merebak ke tahap tiga, empat dan mungkin sudah terlalu lewat untuk diubati. Sebab itu, dalam kebanyakan kes membabitkan bukan perokok wanita, mereka hanya sedar di peringkat lewat. Tidak ada simptom awal. Tetapi, dalam tempoh antara sebulan hingga setahun, ia sudah mula merebak ke tulang dan organ lain. Ketika inilah baru mereka sedar menghidap kanser.

MEMBINA KESEDARAN
Dalam pada orang sibuk memperkatakan mengenai risiko kanser paru-paru, masih ramai yang bersikap ‘masuk telinga kanan dan keluar telinga kiri’. Masyarakat bagaikan tidak mahu sedar mengenai hakikat bahaya rokok dan kanser paru-paru.

Kita mahu masyarakat sedar. Wanita khususnya perlu sedar risiko untuk mereka menghidap kanser ini lebih tinggi sekalipun tidak merokok. Penguatkuasaan perlu lebih menyeluruh. Kalau di barat, golongan perokok biasanya akan keluar (dari rumah atau pejabat) dan menjauhi orang lain untuk merokok. Di Malaysia, kesedaran itu masih kurang. Kita selalu mengingatkan orang ramai supaya jangan merokok di tempat awam, jangan membahayakan kesihatan orang lain, tetapi kesedaran umum dan penguatkuasaan masih di takuk mengecewakan.

MERAWAT KANSER
Dalam bidang perubatan, terdapat dua jenis kanser paru-paru iaitu:

Non-Small Cell Lung Cancer (NSCLC) – jenis paling lazim membabitkan 75 hingga 85 peratus keseluruhan kanser paru-paru.
Small Cell Lung Cancer (SCLC) – jenis kurang lazim membabitkan 15 peratus daripada keseluruhan kanser paru-paru namun mempunyai kecenderungan untuk merebak lebih awal kepada bahagian organ lain.
Bagi perokok tegar, mereka boleh menghidapi mana-mana jenis kanser di atas. Namun, perokok pasif dikatakan lebih cenderung menghidapi adenokarsinoma paru. Adenokarsinoma adalah kanser jenis NSCLC. Ia kanser paling lazim berlaku. Biasanya, bagi pesakit kanser tahap satu dan dua,  akan cadangkan untuk melalui pembedahan membuang sebahagian paru-paru.
Tetapi, bagi pesakit berisiko untuk dibedah, mereka masih boleh menjalani rawatan radioterapi. Ini adalah pilihan rawatan kedua untuk pesakit yang tidak boleh melalui pembedahan disebabkan keadaan paru-paru tidak mengizinkan atau tidak berfungsi baik.
Bagaimanapun, ada juga kes membabitkan sel kanser yang kecil, namun risiko pembedahan terlalu besar. Dalam situasi ini, dicadangkan pesakit menjalani rawatan Stereotactic Body Radiation Therapy (SBRT). Paseakit difokuskan dos radioterapi yang tinggi kepada sel kanser untuk menghilangkannya.
Bagi golongan perokok pasif yang cenderung menghidapi adenokarsinoma, walaupun mereka tampil pada peringkat keempat (sel kanser sudah merebak ke organ lain), tapi ada banyak rawatan terkini yang boleh membentuk meningkatkan kadar survival pesakit (jangka bertahan hidup).
Sekalipun tidak boleh disembuhkan, dengan rawatan berkesan, mereka boleh hidup untuk beberapa tahun lagi. Ini kelebihan rawatan terapi yang disasarkan terus ke sel kanser pesakit. Jika dulu kita biasa guna kemoterapi saja, rawatannya banyak kesan sampingan seperti loya, muntah, rambut gugur dan sebagainya, kini teknologi perubatan menawarkan pilihan yang lebih baik.
Banyak ubatan berbentuk pil dan pesakit boleh pulang ke rumah menikmati hidup sebagaimana orang lain. Sedikit kesan sampingan biasanya berlaku pada kulit. Pesakit mungkin mengalami gatal-gatal, ruam, jerawat dan cirit-birit. Ia berbeza dengan kesan kemoterapi yang lebih teruk Apa yang penting, pesakit perlu melalui ujian terlebih dulu untuk menentukan jenis rawatan bersesuaian.

IMONUTERAPI
Biasanya, untuk kanser paru-paru peringkat lanjut, pakar perubatan akan mempertimbangkan jenis rawatan imunoterapi untuk melawan kembali sel kanser dalam tubuh pesakit. Sel kanser ini adalah benda asing dalam tubuh seperti bakteria dan virus. Umum mengetahui bahawa sistem daya tahan badan kita boleh kesan bakteria dan virus kerana ia terdiri daripada benda asing. Jadi, kenapa sel imun kita tidak boleh mengesan sel kanser? Imunoterapi akan membantu mengembalikan fungsi sistem imun tubuh yang ‘dinyahaktif’ sebelum ini, sekali gus mengesan sel kanser dan membunuhnya. Ia adalah rawatan terkini dalam bidang kanser dan onkologi. Memandangkan kaedah ini menggunakan sistem imun tubuh untuk melawan, jadi kesan sampingannya lebih ringan berbanding kemoterapi. Perkembangan perubatan hari ini banyak membantu meningkatkan tahap survival pesakit kanser paru-paru. Jika dulu, dengan kemoterapi saja boleh bertahan selama enam bulan. Sekarang ini, pesakit boleh bertahan selama beberapa tahun dengan kombinasi terapi bersesuaian.

MENGESAN KANSER PERINGKAT AWAL

Pertimbangkan beberapa faktor berikut:

perokok tegar
berumur 50 tahun ke atas
merokok melebihi 20 batang sehari

Dapatkan pemeriksaan kesihatan lengkap di hospital berdekatan
Atur pemeriksaan kesihatan dengan pakar perubatan paru-paru

Sumber: Pakar Runding Klinikal dan Onkologi Radiasi Hospital Pakar KPJ Damansara Dr Aminudin Rahman Mohd Mydin & Harian Metro


KESILAPAN GUNA BABYWEARING YANG BIASA IBUBAPA BUAT!

Terdapat pelbagai jenis alat penggendong canggih di pasaran.  Mengendong bayi dengan menggunakan alatan ini dapat memudahkan ibu bapa serta memberi keselesaan kepada bayi, terutamanya bagi keluarga yang sering ‘travel’. Apabila pertama kali menggunakannya, mungkin ramai yang berasa kekok dan kurang selesa dengan cara gendong bayi yang ‘baru’ ini. Namun, lama-kelamaan, anda dan juga bayi seharusnya dapat menyesuaikan diri dan berasa selesa untuk menggunakannya pada bila-bila masa. Tetapi, perasankah anda bahawa terdapat beberapa kesilapan ‘babywearing’ yang kurang diberi perhatian. Adakah anda melakukan salah satu daripadanya? Penggunaan alatan canggih untuk menggendong bayi ini sepatutnya membantu ibu bapa dalam memudahkan urusan harian. Maka, tidak salah jika kita memanfaatkannya. Tetapi, ibu bapa perlulah peka dan menitikberatkan keselamatan anak sebagai keutamaan. Jadi, pastikan anda mengamalkan cara gendong bayi yang betul demi keselamatan bayi serta keselesaan anda berdua.

SAIZ YANG SALAH

Oleh kerana terlalu banyak jenis alat penggendong yang dijual, lebih-lebih lagi secara ‘online’, ramai ibu bapa yang berasa ghairah untuk memilikinya tanpa mengikut keperluan anak mereka. Hal ini sebenarnya patut menjadi perkara utama dalam memilih jenis ‘baby carrier’ yang paling sesuai untuk anda berdua. Bagi bayi yang berumur 1 tahun ke atas, mungkin tidak begitu bermasalah kerana mereka sudah agak besar dan mudah beradaptasi. Saiznya juga lebih fleksibel untuk bayi sebesar ini. Namun, bayi yang kecil amat sensitif dan mungkin tidak dapat bertahan dalam ‘baby carrier’ yang tidak selesa buat mereka. Sebab itulah anda digalakkan untuk mencubanya terlebih dahulu sebelum membuat embelian. Jika tidak, ada antara mereka yang cepat meragam dan tidak suka apabila diletak dalam alat penggendong tersebut. Membazirlah!

MEMAKAI TERLALU LONGGAR / KETAT

Cara pemakaian ini bukan saja boleh menyebabkan anda mengalami kesakitan badan, tetapi ia juga mengundang bahaya kepada anak kecil. Jika terlalu ketat, anak akan berasa sesak nafas. Sebaliknya, jika terlalu longgar pula, alat tersebut berisiko untuk terlurut dan menybabkan anak anda terjatuh. Cara untuk memastikan pemakaian yang betul adalah dengan menekan lembut pada bahagian belakang anak anda. Jika bayi bergerak ke arah anda, ini bermakna ia masih longgar. Satu lagi cara gendong bayi yang betul adalah anda sendiri berasa selesa apabila memakainya.

MENGANGGAP ANDA BOLEH ‘HANDS-FREE’

Walaupun bayi anda kini telah didukung oleh alat penggendong, jangan sesekali menganggap anda boleh melakukan apa saja menggunakan kedua-dua belah tangan anda tanpa memikirkan keselamatan bayi. ‘Multitasking’ memang efisyen, namun anda perlu sentiasa dalam keadaan bersedia untuk melindungi bayi jika terdapat sebarang kejadian yang tidak diingini. Memasak contohnya, amatlah tidak digalakkan kerana ia berisiko mendedahkan bayi kepada api dan percikan minyak panas. Ingat ya!

MEMBIARKAN BAYI KEPANASAN

Sesetengah fabrik, terutamanya yang didatangkan dari luar negara mungkin sedikit tebal kerana mereka mempunyai iklim yang berbeza daripada negara kita. Fabrik yang tebal ini juga mungkin dipilih atas faktor kekukuhan dan tahan lasak. Namun begitu, anda perlulah menyesuaikannya dengan pakaian yang dipakai oleh anak anda. Sentiasalah memeriksa jika bayi nampak berpeluh-peluh dan tidak selesa, tanggalkanlah pakaian yang tidak perlu seperti topi, sarung tangan, stokin, dan sebagainya. Jika anda berjalan buat masa yang lama, tanggalkan sebentar alat penggendong dan berikan aliran udara segar untuk anak anda bernafas dari semasa ke semasa.

TERLALU AWAL MENGGUNAKAN ALAT PENGGENDONG ‘FRONT-FACING’

Tahukah anda, jenis ‘baby carrier’ seperti ini sebenarnya menimbulkan pelbagai kontroversi atas alasan keselamatan dan keselesaan bayi. Selain itu, kajian menunjukkan bahawa ia kurang sesuai digunakan oleh bayi yang kecil, iaitu berusia bawah 6 bulan kerana kurangnya sokongan pada bahagian leher bayi yang masih lembut. Bukan itu saja, ia juga menyukarkan anda untuk melihat bayi jika mereka memberi sebarang isyarat ketidakselesaan selain menyebabkan ‘overstimulation’ kepada bayi.

POSISI KAKI YANG TERJUNTAI

Apabila memilih ‘baby carrier’, seeloknya pilihlah jenis yang dapat ‘merehatkan’ kaki bayi dengan sesuai. Jika dibiarkan posisi kaki dalam keadaan ‘terjuntai’ ini, ia boleh membawa risiko ‘hip dsyplasia’, seperti yang dinyatakan oleh kajian pakar. Posisi sebaiknya adalah dengan memastikan peha anak dalam keadaan terbengkok (seperti dalam rajah di bawah), dan bukannya lurus ke bawah.

TETAP PADA SATU KEDUDUKAN SAJA

Jika anda menggunakan ‘baby carrier’ jenis ‘ring sling’ atau ‘baby wrap’, terdapat kecenderungan untuk anda menggunakannya pada satu belah kedudukan saja, iaitu kiri atau kanan. Selain mengelakkan ‘flat head syndrome’, anda juga perlu menukar posisi apabila bayi semakin besar atau semakin bertambah keupayaan pergerakannya.

Sumber: zuriat.my


CARA TENANGKAN SI MANJA YANG TAKUT BERPISAH DENGAN IBU AYAH

Tak senang duduk rasanya bila anak asyik nak ‘melekat’ dengan kita. Setiap kali kita bangun, setiap kalilah akan menangis dan meraung walaupun ditinggalkan dengan bapanya sendiri. Tergendalalah segala kerja rumah dek kerana bayi suka menangis setiap kali berenggang dengan ibunya. Jangan bimbang. Walaupun anak kecil selalunya selalu mahu ibu di sisi, mereka masih boleh dilatih untuk menghadapi ‘perpisahan’ sementara ini secara berkesan supaya kita dan anak dapat menjalani hari dengan baik.

BERITAHU BAYI

Bayi yang susah ditinggalkan sebenarnya petanda baik. Ini membuktikan yang kita sudah membina ikatan kasih sayang yang kukuh dengannya. Namun begitu, kita tidak boleh ada dengannya setiap masa. Bila mahu ditinggalkan, beritahu dia bila kita akan kembali. Walaupun pada bayi, kita perlu cuba memberitahunya bahawa kita akan tinggalkannya sebentar. Jangan sekali-kali tinggalkanya senyap-senyap. Bila dia tahu kita sudah hilang, lebih susah jadinya. Bayi akan lebih susah untuk berenggang dengan kita, takut kita tiba-tiba hilang.

JANGAN BERLENGAH UCAPKAN SELAMAT TINGGAL

Ucapkan selamat tinggal dengan senyuman dan secara singkat. Jika kita buat muka risau, anak juga tidak rela ditinggalkan. Salah satu ‘kelemahan’ ibu adalah apabila mendengar bayi menangis. Cuba konsisten dan jangan selalu menjenguk bayi semasa ditinggalkan dengan suami. Ini akan menyebabkan bayi lebih susah untuk berenggang dan berharap untuk anda berada bersamanya setiap masa!

LATIH ANAK BERMAIN SENDIRI

Si bayi juga boleh dilatih untuk berpisah di rumah. Bila kita hendak ke dapur, beritahu anak kemana kita akan pergi dan bila kembali. Bila dia sudah boleh merangkak, biarkan dia untuk ke bilik kosong sendiri. Pastikan bilik itu selamat ya. Hal ini akan buatkan anak faham yang dia masih selamat walaupun berseorangan untuk seketika. Kita juga boleh menjemput si pengasuh ke rumah untuk bermain dengannya dan berlatih dari rumah. Tinggalkan anak sekejap dengan pengasuh supaya dia faham yang dia akan tetap selamat dan gembira bermain dengan pengasuh.

TUNGGU WAKTU IDEAL

Anak akan lebih mudah mengamuk apabila lapar atau mengantuk. Tetapkan waktu yang paling sesuai untuk anak apabila hendak meninggalkannya. Jadualkan supaya anak anda dihantar setelah makan atau setelah bangun dari tidur. Dengan ini, anak akan lebih tenang menerima yang anda akan pergi sementara.

TEPATI JANJI

Bila kita sudah berjanji dengan anak bila mahu pulang, tepati waktu. Jangan biarkan dia resah menunggu lama. Jangan berbohong pada anak jika mahu pulang lewat. Buat anak yakin pada kita. Bila kita jujur padanya, dia akan berusaha bersungguh-sungguh untuk mengharungi waktu tanpa kita.

BIASAKAN ANAK DI TEMPAT YANG DITINGGALKAN

Bila kita bercadang untuk tinggalkan anak di rumah pengasuh, bawa anak bersama untuk menjenguk rumah itu. Jelaskan pada anak tujuan anda ke sini dan kita akan tinggalkan dia di sini buat sementara. Kenalkan anak kepada pengasuh supaya dia takkan berasa janggal apabila ditinggalkan. Ajak dia bermain dengan pengasuh dan kanak-kanak lain di sana. Apabila anak sudah boleh terima persekitaran dan orang-orang sekeliling, dia akan lebih mudah untuk dipisahkan nanti.

BERSABARLAH KERANA IA JUGA PETANDA BAIK

Anak yang susah ditinggalkan sebenarnya petanda baik. Ini membuktikan yang kita sudah membina ikatan kasih sayang yang kukuh dengannya. Namun begitu, kita tidak boleh ada dengannya setiap masa. Jadi, ingatkan dia yang kita sentiasa sayangkan dia dan kita selalu bersamanya di dalam hatinya. Kesukaran untuk berpisah pada mulanya adalah perkara biasa. Jika perlukan bantuan, jangan teragak-agak untuk meminta sokongan suami dan keluarga terdekat.

Sumber:  zuriat.my


BAHAYA PERANAKAN JATUH. KETAHUI PUNCA & KESANNYA!

Organ peranakan jatuh (JOP) atau lebih dikenali sebagai rahim jatuh biasa berlaku dalam kalangan wanita. Dianggarkan, hampir separuh daripada wanita yang pernah melahirkan anak mengalaminya atas pelbagai faktor penyebab. Bukan saja terjadi kepada ibu yang sudah melahirkan anak, wanita yang belum berkahwin tidak terkecuali daripada mengalami masalah itu terutama dalam kalangan individu lasak dan sering melakukan kerja berat. Atas pelbagai faktor, ramai penghidapnya enggan bertemu doktor atau bidan terlatih kerana malu atau bimbang dengan prosedur rawatan dilakukan itu mungkin menyakitkan. berkata, masalah itu berlaku apabila ligamen dan otot pada bahagian pelvis (pinggul) menjadi lemah atau rosak dan tidak boleh menampung organ pada bahagian berkenaan. Apabila ini berlaku, rahim akan jatuh keluar faraj, pundi kencing pula menonjol ke bahagian dinding faraj dan usus besar menonjol ke arah belakang faraj. Walaupun tidak mengancam nyawa, ia mendatangkan rasa tidak selesa dan berkemungkinan penderitaan emosi.
JENIS JOP
BAHAGIAN ATAS/BUMBUNG FARAJ

Sekiranya ia membabitkan bahagian atas, rahim akan jatuh ke bahagian faraj (uterine prolapsed).
Rahim turun sedikit. Kebanyakan wanita mungkin tidak menyedari keadaan ini. Kebiasaannya, ia hanya diketahui apabila pemeriksaan dijalankan oleh doktor atas tujuan lain seperti pap smear.
Rahim jatuh lebih jauh ke bawah dan pangkal rahim boleh dilihat di muka pintu faraj.
Hampir keseluruhan rahim jatuh terkeluar daripada faraj.

BAHAGIAN HADAPAN
Pundi air kencing jatuh ke dalam faraj. Ia akan menolak dinding faraj ke hadapan yang menonjol seperti satu benjolan. Kebiasaannya pundi dan salur kencing akan jatuh sekali (Cystourethrocele) dan paling biasa berlaku pada wanita.
BAHAGIAN BELAKANG FARAJ
Sebahagian daripada usus kecil yang mengisi ruang antara rahim dan faraj boleh jatuh di kawasan antara faraj dan bahagian akhir usus besar (rektum). Jika rektum pula yang jatuh, ia akan membentuk satu benjolan di belakang faraj berhampiran dengan dubur yang dipanggil rektosele. Kemungkinan besar kedua-dua keadaan ini boleh berlaku serentak dan harus diperiksa secara menyeluruh. Ini amat penting kerana jika tidak dikenal pasti, ia boleh meningkatkan kesengsaraan pesakit.

Satu lagi keadaan dipanggil vault prolapse yang berlaku selepas pembedahan histerektomi atas apa jua masalah. Ini mungkin mengambil masa untuk berlaku selepas sokongan oleh otot keliling dan bekas jahitan pada faraj menjadi lemah lalu jatuh ke bawah. Ia terjadi pada 15 peratus wanita yang menjalani pembedahan histerektomi disebabkan JOP dan hanya satu peratus atas alasan lain seperti fibroid.

PUNCA

Terdapat beberapa faktor yang menyebabkan otot dan ligamen pelvis menjadi lemah antaranya kehamilan, bersalin, usia, menopaus, obesiti, ketumbuhan seperti fibroid yang besar, batuk atau sembelit kronik. Punca lain termasuk mengangkat bebanan yang berat, keturunan, menjalani pembedahan pelvis seperti histerektomi, pembetulan pundi kencing dan kerosakan atau kecederaan pada saraf tunjang.
SIMPTOM DAN DIAGNOSIS
Wanita yang mengalami masalah JOP yang sedikit ada kalanya tidak merasai sebarang simptom atau ketidakselesaan. Sekiranya pundi kencing yang jatuh, ia mungkin mengakibatkan wanita sukar mengawal kencing, kerap kencing atau kencing tidak puas. Apabila usus kecil atau besar yang jatuh, ia mungkin mengakibatkan sembelit, rasa tidak puas buang air besar sehingga kadangkala terpaksa memasukkan jari untuk mengeluarkan najis. Organ rahim jatuh pula menyebabkan wanita berasa seolah-olah ada sesuatu yang berat di celah alat sulitnya. Dalam keadaan yang teruk apabila rahim jatuh keseluruhannya, ia boleh menyebabkan luka, berdarah dan jangkitan kuman.
ANTARA LANGKAH PENCEGAHAN:

Elak berdiri terlalu lama. Ambil masa untuk duduk seketika dan melunjurkan kaki ke atas bangku. Ini selalu berlaku pada jururawat, guru, doktor dan juga mereka yang selalu ke kawasan kerja seperti jurutera.
Melakukan senaman pelvik amat penting walaupun pada zaman bujang. Ia menguatkan otot dalaman, membantu mempercepatkan proses pemulihan selepas pembedahan, mendapatkan semula rasa mengawal kencing dan mengurangkan sakit belakang.
Amalkan pemakanan yang betul bagi mengelak sembelit kronik. Banyakkan makan sayur-sayuran, buah- buahan dan bijirin/bran. Elak daripada meneran di bilik air lebih 15 minit. Sama ada anda puas membuang air atau sebaliknya, sila keluar dari bilik air.
Memakai sut pelangsingan badan yang sesuai boleh membantu tetapi bukan korset yang amat ketat.
Jangan merokok dan jauhkan diri daripada perokok bagi menghindari batuk yang kronik.
Elak daripada kerap hamil atau mengandung pada jarak yang rapat antara satu-satu kelahiran. Cubalah kaedah perancang keluarga yang mempunyai peratus kejayaan tinggi.

RAWATAN
Sekiranya  JOP masih di peringkat awal, pesakit akan dirujuk kepada pakar fisioterapi untuk mengajar teknik senaman pelvik. Selain itu, pesari faraj iaitu alat berupa gelang yang terdapat dalam beberapa saiz boleh digunakan untuk mengekang rahim daripada jatuh. Ia boleh digunakan oleh wanita dari pelbagai peringkat usia reproduktif atau wanita menopaus yang tidak boleh atau tidak memilih cara pembedahan. Ia mungkin disebabkan wanita itu muda dan masih mahu hamil dan melahirkan anak atau wanita berusia yang tidak sihat untuk menjalani pembedahan. Namun ia perlu diganti setiap tiga atau empat bulan dan pesakit hendaklah berjumpa pakar sakit puan untuk memasang dan menukarnya. Secara amnya, setiap rawatan individu bergantung kepada pelbagai sebab seperti usia, simptom, jenis JOP, perancangan reproduktif dan seksual, tahap kesihatan serta kesannya kepada kehidupan wanita itu. Rawatan pembedahan menjadi pilihan terakhir bagi menangani JOP. Penghidapnya juga boleh berjumpa bidan terlatih yang mempunyai kemahiran dalam membantu merawat keadaan ini. Kebiasaannya, teknik urutan yang betul sedikit sebanyak mampu membantu dan menangani keadaan ini, namun penerangan daripada doktor diperlukan terlebih dulu.
KESAN BURUK AKIBAT PERANAKAN JATUH

GANGGUAN KENCING – Wanita yang mengalami masalah peranakan jatuh atau prolapse selalunya berdepan dengan masalah kencing yang pelbagai. Ada sesetengah kes yang kerap kencing tetapi ada juga yang sukar untuk kencing. Namun kes yang seringkali terjadi bilamana wanita gagal mengawal kencing terutama ketika batuk, bersih atau ketawa. Ini serius!
GANGGUAN HUBUNGAN INTIM – Apabila peranakan jatuh, faraj akan mengalami kelonggaran dan otot di sekelilingnya akan turut terjejas. Hal ini mengakibatkan kenikmatan hubungan intim menjadi terganggu.
SAKIT PINGGANG – Masalah peranakan jatuh juga akan membuatkan seluruh kawasan pada bahagian bawah merasa sakit terutama selepas berjalan atau berdiri terlalu lama. Malah kesan daripada itu juga akan membuatkan sakit di bahagian pinggang.
RAHIM TERKELUAR – Untuk kes yang teruk, ada segelintir wanita yang rahimnya telah terkeluar dan ini menyebabkan kesakitan yang serius. Selain rasa sakit dan tidak selesa, ada juga kes yang terkeluar hingga terkena pada permukaan seluar dalam dan ini pastinya menyakitkan.
JANGKITAN VIRUS – Bukan itu sahaja malah jika rahim terkeluar, mereka cenderung dijangkiti kuman di kawasan ini dan mengakibatkan berlakunya keputihan dan pengeluaran lendir yang banyak. Ini sudah semestinya buat wanita rasa tidak selesa dan terdedah kepada risiko jangkitan lain.
PUNCA-PUNCA RAHIM TURUN

Jatuh terhentak yang kuat.
Angkat benda yang berat.
Tidak berpantang dengan baik selepas bersalin.
Tolak benda dengan kaki terutama sekali menggunakan ibu jari.
Obesiti.
Pergerakan yang lasak.

KESAN AKIBAT PERANAKAN JATUH

Sakit perut yang luar biasa.
Keluar cecair dari rahim.
Keputihan/lendir putih yang banyak dari kebiasaan.
Sakit pada ari-ari.
Sakit pada dinding faraj.
Sakit ketika ‘bersama’ suami.
Rasa kejang pada bahagian bawah perut.
Terasa seperti mahu bersalin/macam ada benda nak keluar dari faraj.(Ini peringkat yang teruk).

TANDA AWAL RAHIM JATUH

Selalunya waktu petang lepas asar badan rasa nak demam, kaki tangan rasa sejuk.
Terasa nak buang air kecil dengan kerap.
Sakit pinggang dan sengal-sengal di bahagian bawah perut.(ari-ari)
Kalau berdiri, terasa seperti rahim seakan jatuh dan rasa sengal.
Cepat rasa penat kalau buat kerja.
Peha dan betis rasa kebas-kebas.

Sumber:  harian metro/ keluarga.my / mingguanwanita.karangkraf.com


TIP AGAR MAMA LEBIH TENANG KENDALIKAN SI KECIL DENGAN BAIK.

Banyak perkara yang dibimbangkan selepas bergelar ibu. Pertanyaan demi pertanyaan terlintas di fikiran mengenai kesihatan dan tumbesaran bayi. Menjadi ibu saat paling membanggakan bagi seorang wanita, tetapi ia juga boleh membuatkan mereka berasa bimbang apatah lagi jika ia pengalaman pertama. Setiap ibu pasti memiliki naluri semula jadi untuk menjaga dan melindungi bayi mereka sebaiknya. Justeru, kita sering memikirkan perkara buruk yang mungkin boleh terjadi kepada anak. Situasi berkenaan adalah normal bagi semua ibu khususnya yang pertama kali menimang cahaya mata.
Di sebalik saat manis mendakap si comel kesayangan, pasti ada situasi pahit dan kelat yang mencabar emosi serta fizikal mereka. Ada masa, kita berasa sangat gembira melihat bayi yang comel. Namun, ada masa juga kita berasa begitu letih dan bimbang mengenai tanggungjawab yang perlu dipikul. Perkara berkenaan berlaku disebabkan hormon dan tubuh si ibu sedang mengalami perubahan mendadak, tidak mendapat tidur secukupnya serta semua perkara mengenai penjagaan bayi adalah baru dan asing. Oleh itu ingat ini mama:

Ambil masa untuk menikmati detik indah walaupun ia hanya perkara kecil mengenai bayi. Dakap, rasa dan hidu badannya, pelajari riak wajahnya, tangan dan kakinya, bercakap serta menyanyi untuk si anak.
Jangan lupa untuk menjaga diri kita juga. Pastikan makan dan rehat secukupnya, mendengar muzik, pergi beriadah dan bersembang bersama rakan.
Tidak salah untuk mendapatkan pertolongan yang diperlukan daripada suami atau ahli keluarga lain. Biarkan suami mengambil giliran menjaga bayi agar kita dapat berehat.
Minta pertolongan ibu, adik ataupun rakan perempuan sekiranya perlu. Baca dan pelajari sebanyak mungkin tanggungjawab dan peranan untuk menjadi ibu bapa yang baik, tapi jangan lupa kadangkala kita perlu mengikut naluri sendiri.
Bincanglah bersama ibu bapa yang lain. Ramai ibu bapa berkongsi kebimbangan yang sama dan berbincang sesama mereka kerana cara berkenaan boleh menjadi sumber ketenangan serta sokongan kepada diri sendiri.
Kita akan sedar bahawa diri tidak bersendirian dan mungkin dapat mempelajari beberapa panduan berguna yang akan memudahkan kerja anda.
Perlu diingat, melahirkan bayi ke dunia adalah satu kejayaan yang menakjubkan, jadi jangan ragui diri sendiri atau memberi tekanan yang tidak diperlukan.
Terimalah hakikat kita tidak akan menjadi seorang ibu yang sempurna. Berikan ruang untuk membuat kesilapan dan peluang untuk berkembang sebagai ibu yang terbaik.
Yakin pada naluri sendiri dan nikmati perjalanan istimewa sebagai seorang ibu.

TIDUR LENA

Bagi kebanyakan individu yang baru bergelar ibu dan bapa, tidur menjadi satu keistimewaan yang sukar diperoleh dengan kehadiran bayi dalam kehidupan mereka. Dalam tempoh beberapa bulan pertama, bayi perlu diberi makan selang beberapa jam, termasuk pada waktu malam. Bukan mudah bagi ibu bapa untuk menenangkan bayi yang menangis lewat malam sambil mendapat tidur yang cukup untuk bekerja keesokan harinya. Ada beberapa perkara yang perlu dititikberatkan mengenai kepentingan tidur yang berkualiti bagi seorang bayi. Tidur sangat penting untuk perkembangan otak yang akan membentuk asas kemahiran fizikal, kognitif dan sosial serta emosi kanak-kanak. Justeru, penting bagi ibu bapa memastikan bayi mendapat tidur yang lena. Ini kerana tidur tanpa gangguan akan membantu mereka berkembang dengan sempurna dan pada masa sama, ibu bapa turut mendapat tidur yang lebih tenteram.

Didik bayi mengenai waktu siang adalah masa untuk berjaga dan malam untuk tidur. Pada waktu siang, gendong bayi, bermain atau bacakan buku dan bawa si kecil ke luar rumah.
Hadkan waktu tidur tengah hari kepada maksimum tiga jam saja. Ini akan menjadikan waktu tidur bayi pada waktu malam lebih panjang.
Letakkan bayi apabila dia hampir tertidur. Bukan apabila bayi sudah tidur nyenyak baru hendak diletakkan di atas tilam. Ini kaedah yang baik untuk mengajar anak supaya tidur apabila berada di atas tempat tidurnya.
Pastikan bayi sudah minum susu pada waktu siang dan sebelum tidur agar si kecil tidak perlu bangun akibat kelaparan pada waktu malam.
Mewujudkan amalan seperti mandi, membaca buku, menyanyi dan ciuman sebelum memadamkan lampu. Cuba berikan bayi anda teman waktu malam seperti Sooth & Glow Seahorse, yang akan bersinar dan mengalunkan dendangan lagu yang dapat membantu bayi tertidur dengan lena.

PENCAPAIAN PERTAMA BAYI

Ada ibu bapa yang risau apabila bayi rakan mula berguling atau menuturkan perkataan pertama sedangkan anak mereka belum menunjukkan perkembangan sedemikian. Jangan risau dan usah buat perbandingan.
Anda perlu tahu bayi berkembang mengikut kadar mereka sendiri dan menunjukkan kemajuan pada peringkat yang berbeza. Justeru, tidak perlu membuat perbandingan.
Kajian menunjukkan bahawa bayi belajar dengan baik melalui bermain. Apabila bayi bermain, mereka mengembangkan kecerdasan otak (IQ).
Mereka belajar mengenai dunia sekeliling dan mengembangkan pelbagai jenis kemahiran penting seperti perkembangan fizikal, kognitif serta sosial dan emosi.
Pastinya kita amat teruja dan tidak sabar untuk menanti pencapaian bayi. Adalah penting untuk mengenali dan mengesan kadar perkembangan bayi pada pelbagai peringkat pertumbuhan dan membantu mereka mencapai potensi sepenuhnya.
Kaedah terbaik untuk merangsang pembelajaran anak ialah dengan memberikan mereka alat mainan yang betul mengikut tahap pertumbuhan.
Apabila memilih alat mainan untuk anak, pastikan kita melihat cadangan umur yang tertera pada permainan. Cari alat mainan yang bersesuaian dengan minat anak dan tahap perkembangan mereka.
Mainan yang betul dan diberikan pada masa sesuai akan membantu menambah pengalaman bermain anak di samping memberikan mereka asas pembelajaran. Misalnya, tingkatkan pembangunan fizikal bayi dengan memberikan mainan yang mampu merangsang si kecil untuk mencapai, memegang, bangun dan bergerak.
Bagi perkembangan kognitif pula, biarkan bayi bermain dengan mainan yang mampu meningkatkan sifat ingat tahu, memupuk minat belajar, kecerdikan dan kreativiti.
Bagi menjana kemahiran sosial dan emosi bayi pula, berikan mainan yang akan merangsang si kecil untuk berkongsi, mendengar, memimpin dan bermain dengan kanak-kanak lain.
Paling penting, gunakan masa bermain sebagai peluang untuk ibu bapa menjalin hubungan erat dengan anak. Bermain dengan anak akan membantu mengukuhkan ikatan kekeluargaan dan mencipta kenangan indah bersama. Ia adalah peluang keemasan yang ibu bapa tidak mahu ketinggalan dalam kehidupan si kecil.

Sumber: Pakar Pediatrik Dan Perkembangan Kanak-Kanak Fisher-Price, Karen Sokal-Gutierrez & Harian Metro


SI MANJA LEWAT BERCAKAP. PERLUKAH IBUBAPA RISAU?

Apabila anak mula bertutur biarpun hanya sekadar perkataan pendek dan kurang jelas, ibu bapa pasti berasa sangat teruja hingga merakamnya untuk disimpan sebagai detik indah dalam memori mereka. Ia memang antara saat menggembirakan apabila anak melangkah dari satu fasa ke fasa lain dan menunjukkan kemajuan dalam perkembangan tumbesaran mereka. Bagaimanapun, kadangkala ibu bapa mungkin sedikit kecewa ataupun sedih sekiranya anak mereka mengalami masalah pertuturan sehingga apa yang diperkatakan sukar difahami. Sebutan pertama anak antara detik gembira yang akan dikenang sepanjang masa. Penggunaan bahasa adalah cara komunikasi khas manusia dan skil itu jelas dilihat berkembang ketika kecil, malah usia kanak-kanak antara dua hingga lima tahun dikenali juga sebagai ‘umur berkomunikasi’.

Bayi dari usia enam bulan akan membunyikan ‘bababa’ atau ‘mamama’, seolah-olah cuba membalas apabila ibu bapa bercakap.
Pada umur satu hingga dua tahun, banyak perkataan sepatah yang akan disebut dan difahami. Kanak-kanak berusia dua ke tiga tahun bercakap dalam frasa dua ke tiga perkataan dan daripada tiga tahun kanak-kanak biasanya bertutur dalam ayat dan boleh bertanya dan menjawab soalan.
Kira-kira 15 hingga 20 peratus daripada kanak-kanak berumur dua tahun tidak bertutur mengikut apa yang dijangkakan bagi usia mereka. Kebanyakan kanak-kanak memang lambat bercakap dan 50 hingga 60 peratus daripadanya akan mahir bertutur apabila mencapai umur empat ke lima tahun.
Namun, antara lima hingga lapan peratus daripada kanak-kanak mempunyai kecelaruan bahasa dan akan terus mengalami masalah bahasa sehingga ke alam persekolahan atau dewasa.
Kecelaruan bahasa apabila seseorang kanak-kanak mempunyai kesukaran pertuturan dan pemahaman. Kanak-kanak itu tidak mempunyai sebarang gangguan perkembangan lain, contohnya gangguan spektrum autisme, ketidakupayaan intelektual atau kecacatan fizikal seperti masalah pendengaran atau palsi serebral manakala kanak-kanak lelaki lebih mudah terjejas.

PENGARUH GENETIK, FAKTOR PERSEKITARAN

Genetik ialah satu faktor yang menyebabkan masalah kecelaruan bahasa. Sekitar 26 hingga 45 peratus daripada individu dengan kecelaruan ini mempunyai ahli keluarga atau waris terdekat yang mempunyai masalah membaca, menulis serta gangguan bahasa.
Kajian radiologi membuktikan otak kanak-kanak yang mengalami kecelaruan itu memproses sesuatu tugasan yang membabitkan bahasa secara berbeza. Kemungkinan pengaruh genetik serta gabungan faktor persekitaran menyebabkan perbezaan dalam fungsi otak semasa pemprosesan bahasa.
Ibu bapa mungkin perasan anak mereka tidak menyebut banyak perkataan atau tidak memahami arahan berbanding kanak-kanak seusia dengannya.
Kadang-kadang penjaga di taska atau guru tadika menyedari terdapat masalah bahasa. Kanak-kanak sebegini seharusnya dibawa berjumpa pakar pediatrik atau pakar patologi pertuturan dan bahasa.

MENGGALAKKAN PEMAHAMAN BAHASA PADA KANAK-KANAK

Gunakan minat atau perkara yang dilakukan oleh kanak-kanak untuk berkomunikasi. Bersikap positif apabila kanak-kanak menjawab .
Permainan perkataan berirama – “Perkataan mana bunyinya berirama sama dengan bola?”
Menyanyi berserta aksi tindakan – contohnya “Ini kepala dan bahu, ini pula lutut dan jari kaki.” Atau “Bila anda gembira tepuk tangan.”

KECELARUAN BAHASA
Kerap kali ibu bapa yang mempunyai anak dengan masalah lewat bertutur tidak sedar bahawa tindakan mereka berkomunikasi dengan si manja menggunakan bahasa yang berbeza-beza boleh memburukkan lagi keadaan. Dari segi luaran, anak seawal usia dua tahun mungkin nampak faham apabila diarah melakukan pelbagai perkara dalam bahasa Melayu atau Inggeris. Namun dalam kebanyakan situasi, mereka sebenarnya lebih cenderung menggunakan perkataan bahasa Inggeris yang pendek setiap kali meminta sesuatu daripada orang di sekelilingnya. Umpamanya, apabila hendak keluar dari rumah, si manja akan meminta diambilkan ‘shoes’ berbanding menyebut kasut atau menuding jari sambil menyebut ‘car’ setiap kali merujuk kepada kereta. Anak yang petah bercakap sejak dari usia awal tetapi bertutur dalam bahasa rojak adalah normal. Bagaimanapun, bagi kes membabitkan anak yang mengalami masalah lewat bertutur, bercakap dalam satu bahasa adalah lebih baik berbanding penggunaan dwibahasa.

Pada masa sama, interaksi ibu bapa dengan si manja juga perlu diberi perhatian. Ia bagi memastikan perkembangan anak kecil sentiasa meningkat dari semasa ke semasa. Seorang kanak-kanak dikategorikan menghadapi masalah lewat bertutur jika umurnya sudah mencecah dua tahun dan masih tidak bercakap. Pada umur ini, anak sepatutnya sudah boleh menyebut antara 25 hingga 50 perkataan secara spontan, tidak kira dalam bahasa apa sekali pun.
Jadi, kalau ibu bapa memang bercakap dalam bahasa Melayu, tetapi anak pula mengikut arahan dalam bahasa Inggeris, pasti timbul persoalan, dari manakah dia memahami bahasa Inggeris? Adakah di taska atau mungkin menerusi gajet yang kita beri? Sebab itu interaksi amat penting. Ibu bapa perlu tahu sejauh mana kemajuan anak dalam bertutur. Adakah gaya percakapan mereka normal atau masih terhad berbanding kanak-kanak sebayanya.
Melihat kepada perubahan zaman teknologi hari ini, ternyata peranan ibu bapa kian mencabar dalam menentukan lenggok bahasa, gaya pertuturan mahupun sikap kanak-kanak. Pengenalan dan pendedahan bahasa dominan dalam keluarga memberi impak besar kepada anak-anak kecil. Mereka mendengar pertuturan orang di sekeliling, menangkap sebutan, sekali gus mempelajari perkataan baru dengan cepat dan tepat setiap hari. Justeru, jangan ada ibu bapa yang mengalah dan cuba bercakap dalam bahasa yang mereka sendiri tidak fasih. Kalau seisi rumah berbahasa Melayu, kekalkan bahasa Melayu. Jika Mandarin, Tamil dan Inggeris, maka bercakaplah dalam bahasa masing-masing.
Ini penting kerana ramai anak yang bermasalah pertuturan cenderung memilih bahasa. Dalam beberapa kes, mereka lambat bercakap, perkataan masih terhad, tetapi memilih menyebut perkataan bahasa Inggeris sahaja. Keadaan ini biasanya berlaku disebabkan pengaruh kartun di televisyen. Tambahan pula sebutan perkataan satu suku kata dalam bahasa Inggeris lebih mudah disebut seperti cat, dog, car, fish, ball, berbanding bahasa Melayu yang menggunakan dua suku kata seperti, ku-cing, bo-la dan ba-ju.
Namun tidak bermakna kanak-kanak yang belajar bertutur dalam bahasa Melayu lebih lewat berkembang berbanding mereka yang memilih bahasa Inggeris. Kanak-kanak yang belajar bertutur dalam bahasa Tamil lebih banyak menggunakan gabungan suku kata dan percakapan mereka tetap berkembang seiring usia. Ini semua adalah fitrah manusia.
Tidak adil untuk menyalahkan bahasa dan mengatakan ia adalah punca menyebabkan anak lewat bertutur. Malah, mengatakan anak keliru bahasa juga tidak tepat sama sekali. Memadai sekiranya ibu bapa mengelak penggunaan dwibahasa terhadap anak yang lambat bercakap. Cubalah memahami kesukaran mereka yang perlu bekerja keras untuk ingat dan faham kosa kata kedua-dua bahasa.

PANDUAN BERDEPAN DENGAN ANAK DWIBAHASA YANG LAMBAT BERTUTUR

Utamakan bahasa dominan dalam keluarga. Jika ibu bapa bersembang dalam bahasa Melayu, utamakan bahasa Melayu sahaja.
Terus sebut perkataan atau ayat dalam kedua-dua bahasa pada satu masa. Jangan sebut bahasa Inggeris sahaja, tetapi mengabaikan bahasa Melayu.
Jika hendak menerapkan dwibahasa, ibu bapa mestilah fasih dalam kedua-dua bahasa. Jadi, ibu bapa tiada masalah untuk menggunakan ayat lengkap dalam satu bahasa. Elakkan bahasa rojak dalam satu ayat yang sama.
Hantar ke tadika yang menggunakan bahasa dominan keluarga. Contohnya, jika ibu bapa bercakap dalam bahasa Melayu, jangan hantar anak yang mempunyai masalah bertutur ke tadika yang menggunakan bahasa Mandarin.

Sumber: Pakar Perunding Perkembangan Kanak-Kanak Hospital Pantai Kuala Lumpur Dr Raja Juanita Raja Lope -Harian Metro


BETUL KE AMALAN MAKAN SECARA SIHAT KOS MAHAL?

Pemakanan sihat bermaksud mengambil hidangan seimbang yang mengandungi semua kumpulan makanan utama. Ia juga bermaksud mengambil pelbagai jenis makanan dalam saiz hidangan yang bersesuaian. Pemakanan sihat tidak bermaksud mengikuti salah satu diet yang tegar atau ketat atau mengambil makanan tertentu saja. Ia juga tidak bermaksud hanya mengambil makanan yang kurang sedap atau mahal. Anda mungkin pernah terdengar aduan seseorang mengenai cabaran mengamalkan tabiat pemakanan sihat. Mereka mungkin mengadu menghadapi pelbagai halangan seperti kesuntukan masa untuk bersarapan dan kurang pilihan makanan yang lebih sihat apabila makan di luar. Cara mengatasi cabaran ini adalah makan secara bijak selain menjadi individu yang komited dan berdisiplin. Apakah cabaran untuk mengamalkan pemakanan sihat? Mari kita lihat cara makan secara bijak dapat membawa kita ke arah pemakanan sihat melalui diet makanan sihat. Ingat, makan secara bijak tidak bermaksud mengikuti diet yang ketat ataupun mengorbankan makanan kegemaran anda.

CABARAN 1: TIADA MASA UNTUK BERSARAPAN

Sarapan ialah hidangan harian yang paling penting. Ia membekalkan tenaga dan nutrien penting kepada tubuh selepas tidur semalaman, membolehkan tubuh memulakan hari yang aktif. Bagi kanak-kanak, sarapan penting untuk mereka belajar dengan lebih baik dan meningkatkan pencapaian di sekolah. Sarapan juga dapat mencegah makan berlebihan pada waktu makan seterusnya dan membantu mengekalkan berat badan yang sihat. Namun begitu, melangkau sarapan perkara yang agak biasa dalam semua kumpulan masyarakat sama ada kanak-kanak sekolah, remaja atau orang dewasa yang bekerja. Alasan yang paling lazim tiada masa kerana tergesa-gesa untuk ke tempat kerja atau sekolah. Ada beberapa perkara yang boleh anda lakukan supaya anda sekeluarga dapat bersarapan. Daripada mencari alasan, luangkan masa dan cuba tip berikut untuk membantu anda menyediakan sarapan berkhasiat.

Selalunya anda mempunyai masa yang pendek pada waktu pagi. Oleh itu, sediakan sarapan yang ringkas. Sarapan ringkas dan mudah juga boleh mengenyangkan dan berkhasiat.
Kuncinya adalah membuat penyediaan awal. Sesetengah ramuan boleh disediakan pada malam sebelumnya demi menjimatkan masa keesokan pagi. Anda juga boleh menyimpan beberapa pilihan makanan sarapan yang sihat seperti bijirin, oat, muesli, yogurt atau pek susu dan buah-buahan contohnya pisang dan epal.
Anda juga boleh masak hidangan dengan lebih banyak pada hari sebelumnya, bungkus dan simpan agar mudah untuk disediakan dan dimakan pada keesokan hari. Anda hanya memerlukan beberapa minit untuk memanaskan makanan itu.
Bagi kanak-kanak pula, anda boleh sediakan sarapan mereka dalam bekas untuk dibawa ke sekolah dan makan semasa dalam perjalanan atau sebelum sesi persekolahan bermula.

CABARAN 2: KURANG PILIHAN MAKANAN SIHAT DI TEMPAT KERJA

Kebanyakan orang yang bekerja mengambil sekurang-kurangnya satu hidangan di luar setiap hari. Sekiranya seseorang terus memilih makanan kurang sihat yang disediakan dengan minyak, gula atau garam berlebihan untuk jangka masa panjang, ia boleh memudaratkan kesihatan.
Jadi amat penting untuk membuat pilihan makanan dengan bijak. Antara masalah yang dihadapi ialah kurangnya restoran atau kafe yang menghidangkan pilihan makanan sihat bagi sajian tengah hari atau malam. Namun, sekiranya anda berusaha dengan serius, anda masih boleh membuat pilihan makanan yang lebih sihat. Janganlah cepat mengaku kalah dan terus mengamalkan gaya pemakanan anda kini. Cuba pertimbangkan panduan di bawah apabila anda makan di luar:

Elakkan makanan bergoreng atau banyak minyak seberapa boleh, sebaliknya lebih kerap memilih makanan yang dipanggang atau dikukus
Minta nasi beras perang dan pilih lebih sayur-sayuran
Lebihkan memilih hidangan ikan dan produk kekacang (seperti kacang soya)
Pilih hidangan berasaskan sup jernih berbanding yang digoreng (contohnya daripada mi goreng tukar ke sup mihun)
Gandakan sayur dalam hidangan anda
Pilih air kosong berbanding minuman manis
Selain itu, anda boleh sediakan hidangan di rumah lebih awal dan bawa ke tempat kerja.

CABARAN 3: KURANG PILIHAN MAKANAN SIHAT DI KANTIN SEKOLAH
Kantin yang menghidangkan pilihan makanan sihat dapat membantu memastikan kanak-kanak mengambil snek sihat pada waktu rehat. Namun, salah satu cabaran dalam membentuk tabiat makan secara sihat dalam kalangan kanak-kanak sekolah ialah jenis makanan yang dijual di kantin.
Sesetengah kanak-kanak mungkin tidak mempunyai pilihan memandangkan makanan yang dijual di kantin tinggi kandungan lemak dan gula contohnya makanan bergoreng dan minuman manis. Ini menyumbang kepada pengambilan kalori yang tinggi dalam kalangan pelajar. Kanak-kanak sekolah juga mudah tergoda dengan makanan dan minuman bergula.Ibu bapa boleh membantu mengatasi cabaran ini dengan beberapa cara mudah:

Ibu bapa memainkan peranan lebih aktif dalam memastikan kantin sekolah membekalkan pilihan makanan yang sihat dan lebih kerap, sebagai contoh melalui Persatuan Ibu Bapa-Guru. Mereka dapat membantu memastikan pihak kantin mematuhi garis panduan yang ditetapkan.
Ibu bapa juga boleh menyediakan dan membungkus snek sihat untuk anak bawa ke sekolah berbanding membeli di kantin.
Ibu bapa boleh mendidik kanak-kanak sejak kecil mengenai pilihan makanan sihat agar mereka dapat membuat pilihan bijak apabila membeli makanan di kantin dan hanya sekali-sekala memilih makanan kurang berkhasiat.

CABARAN 4: MAKAN SECARA SIHAT ADALAH MAHAL
Sesetengah orang tersilap menganggap makan secara sihat adalah mahal. Sebenarnya dengan mengamalkan beberapa tip membeli-belah, ia boleh dicapai walaupun dengan bajet terhad. Dalam perbelanjaan makanan, lakukan dengan bijak – buat perancangan. Senaraikan barangan yang diperlukan dan elakkan godaan untuk membeli barangan yang tiada dalam senarai supaya bajet tidak lari.

Beli produk tempatan yang segar kerana lazimnya ia lebih murah daripada yang diimport.
Pilih untuk memasak hidangan anda di rumah. Makanan yang dimasak di rumah bukan saja lebih murah, malah lebih sihat kerana anda boleh mengawal ramuan dan bahan perisa yang digunakan. Malah anda juga boleh memilih cara memasak yang lebih sihat seperti mengukus dan merebus.

CABARAN 5: KANAK-KANAK MEMILIH DAN TIDAK SUKA MAKAN SAYUR

Memang mengecewakan apabila anak anda hanya mengambil sesetengah jenis makanan dan menolak yang lain, terutama yang baru diperkenalkan namun jangan putus asa. Ada beberapa cara yang boleh anda lakukan untuk membantu menjadikan makanan berkhasiat seperti sayur-sayuran dan buah-buahan sebagai salah satu hidangan kegemaran mereka.
Beli lebih banyak sayur-sayuran dan buah-buahan segar apabila berbelanja. Hidangkan dengan lebih kerap. Kanak-kanak tidak berpeluang untuk mencuba sayur-sayuran dan buah-buahan sekiranya ia tidak dihidangkan pada waktu makan. Perkara ini akan jadi lebih penting jika anak dijaga oleh orang lain seperti datuk dan nenek atau pembantu rumah. Usaha yang lebih perlu diambil untuk memastikan mereka diberi makanan seimbang.
Cuba untuk menjadi lebih kreatif dan ‘gubah’ hidangan anak untuk menjadikan ia lebih menyelerakan.
Makan bersama-sama sekerap mungkin dan jadilah contoh kepada anak-anak dengan bercakap secara positif mengenai pilihan makanan sihat. Pastikan anda mengamalkan apa yang anda katakan kerana mereka akan menganggap makan secara sihat adalah perkara penting sekiranya melihat anda mempraktikkannya.

Sumber:  Persatuan Pemakanan Malaysia, Persatuan Dietetik Malaysia dan Persatuan Kajian Obesiti Malaysia.


BANGUN TIDUR LEWAT PUNCA SI KECIL OBES

Cuti sekolah atau cuti hujung minggu adalah masa untuk si anak melanggar kebanyakan peraturan yang ditetapkan sepanjang sesi persekolahan terutama dalam aspek tempoh menonton televisyen, penggunaan komputer dan gajet pintar, melayari Internet dan waktu tidur. Malah ada ibu bapa yang memberi kelonggaran sepenuhnya kepada anak-anak dalam menentukan aktiviti harian mereka ketika cuti sekolah ini asalkan semuanya berada di rumah. Diakui bukan mudah untuk memenuhi selera anak moden yang rata-rata mengadu bosan jika berpisah dengan gajet pintar mereka. Kanak-kanak moden lebih berselera menjamu mata dengan pelbagai aplikasi di Internet daripada melakukan aktiviti yang memerlukan pergerakan. Malah puluhan saluran televisyen yang menghidangkan pelbagai rancangan menarik juga dianggap membosankan. Kecenderungan ini akan memberi kesan kepada waktu tidur mereka. Leka melayan gajet pintar membuatkan ramai kanak-kanak tidur lewat dan liat apabila dikejut untuk bangun keesokkan paginya.

KAJIAN TIDUR LEWAT

Kajian menunjukkan kekurangan tidur pada kanak-kanak tidak hanya membuat mereka berasa letih dan mengantuk pada waktu siangnya malah ia turut dikaitkan dengan risiko obesiti. Penyelidik membuat analisis ke atas 1,900 remaja di England dan mengikuti perkembangan mereka selama 15 tahun. Dalam pemerhatian itu didapati kanak-kanak yang tidur selama lima hingga enam jam sehari mempunyai risiko 60 hingga 100 peratus untuk mengalami masalah kegemukan apabila mereka mencecah umur 15 tahun. Menurut penyelidik, bagi kanak-kanak berusia lima atau enam tahun, tempoh tidur malam kurang daripada 10.5 jam dianggap terlalu sedikit (tidak mencukupi). Bagaimanapun berdasarkan kajian ini, bagi kanak-kanak yang lebih besar, kekurangan tidur dikatakan tidak akan meningkatkan risiko mereka mengalami masalah berat badan berlebihan.

Bahkan penyelidik mendapati risiko untuk mengalami masalah obesiti itu ada kaitan dengan masalah pernafasan ketika tidur seperti berdengkur dan apnea tidur. Kebarangkalian kanak-kanak yang ada masalah pernafasan ketika tidur yang teruk untuk mengalami obesiti adalah dua kali lebih tinggi apabila mereka mencecah umur tujuh, 10 dan 15 tahun. Menurut ketua penyelidik, Dr Karen Bonuck, pensyarah perubatan keluarga dan sosial yang juga pakar sakit puan dan kesihatan wanita di Kolej Perubatan Albert Einstein di New York, sejak dulu sudah diketahui bahawa kekurangan tidur memang meningkatkan risiko obesiti pada kanak-kanak.

“Malah kita juga tahu bahawa perjalanan ke arah obesiti juga bermula ketika kecil. Penyelidikan ini mengukuhkan lagi kes penemuan yang mengatakan kekurangan tidur dan masalah pernafasan ketika tidur terutama sewaktu kecil akan meningkatkan risiko seseorang mengalami obesiti apabila remaja kelak,” katanya. Beliau menegaskan, daripada penemuan ini ibu bapa perlulah mengenal pasti masalah yang dialami oleh anak masing-masing supaya si kecil boleh diberikan rawatan sewajarnya sekali gus mencegah obesiti. Apatah lagi ketika ini isu obesiti kanak-kanak sudah menjadi masalah sejagat dan semakin membimbangkan.

Di Amerika Syarikat saja, kadar obesiti kanak-kanak sudah menjengah ke 17 peratus yang disumbangkan pelbagai faktor seperti gaya hidup tidak aktif, kurang bersenam dan terlebih makan. Kini kekurangan tidur akan membantu mempercepatkan lagi peningkatan kadar obesiti kanak-kanak termasuk di negara kita. Diharap dengan adanya ibu bapa yang bersikap proaktif dan memberi perhatian sewajarnya kepada anak-anak, dapat membantu menangani pelbagai masalah kesihatan yang bakal dihadapi mereka.

PANTAU WAKTU TIDUR ANAK ANDA
Antara punca masalah pernafasan ketika tidur yang paling lazim pada kanak-kanak ialah pembengkakan tonsil atau adenoid. Masalah ini boleh diselesaikan dengan mudah iaitu melalui pembedahan pembuangan tonsil. Selain itu ia juga boleh disebabkan oleh jajaran tulang rahang dan gigi yang tidak betul yang boleh dibantu dengan penggunaan alat ortodontik. Jika anak anda kini sudah mengalami masalah berat badan, anda perlu memberi lebih perhatian kepadanya. Jika diperhatikan kanak-kanak yang tidur lewat akan cenderung untuk makan lebih pada waktu malam yang turut menjadi penyumbang kepada pertambahan berat badannya. Ada banyak cara yang boleh digunakan untuk memastikan anak anda tidur awal. Antara yang disarankan kebanyakan pakar ialah:

Tetapkan waktu tidur untuk anak-anak (pastikan ia dipatuhi walaupun pada musim cuti). Bagaimanapun anda boleh beri kelonggaran sekali sekala untuk mereka tidur lewat.
Tetapkan waktu bangun tidur. Ini latihan yang amat baik untuk mengajar mereka berdisiplin dan anda tidak mengalami masalah mengejutkan mereka bangun apabila sesi sekolah bermula kelak.
Tutup televisyen dan hentikan penggunaan komputer atau sebarang gajet dua jam sebelum waktu tidur untuk menenangkan fikiran serta perasaan mereka.
Kurangkan tekanan pada anak-anak terutama sebelum waktu tidur. Jika anda geram dengan tingkah laku mereka, simpan perasaan itu dan luahkan rasa kurang senang anda itu keesokan harinya atau apabila anda berasa tenang.
Pastikan keadaan bilik tidur selesa. Seperti orang dewasa, kanak-kanak juga sukar untuk menenangkan fikiran sebelum menutup mata pada waktu malam. Jika anak kelihatan resah, anda boleh menemankan anak tidur.
Perhatikan jika anak anda ada masalah yang boleh menjejaskan tidurnya. Jika ada, bawalah anak berjumpa doktor untuk tindakan selanjutnya.
Ketahuilah bahawa kanak-kanak yang cukup tidur sebenarnya lebih cergas, cerdas dan kurang meragam. Rasa mengantuk pada siang hari membuatkan kanak-kanak berasa malas, kurang berminat terhadap pelbagai aktiviti dan nampak tidak bersemangat.

Sumber: Internet/ Harian Metro


CEKAL WANITA BERGELAR IBU TUNGGAL YANG RAMAI TAK TAHU

Definisi sunyi bagi seorang anak gadis yang tidak pernah berkahwin tidak sampai beberapa peratus berbanding kesunyian seorang wanita yang pernah berkahwin lalu keseorangan. Analoginya sama dengan keadaan ketika kita memperoleh sesuatu yang amat berharga. Kita perlu dan kita sayanginya sepenuh hati lalu kita kehilangan sedangkan kita sudah terbiasa memilikinya. Separuh hati kita telah pergi. Sebahagian daripada tubuh yang melengkapi kita telah tiada. Lalu siapa yang akan melakukan banyak perkara yang selama ini dilakukan sebahagian daripada tubuh kita itu? Hebatnya dugaan kerana wanita itu pernah melalui fasa hidup yang dipenuhi hilai tawa dan kasih mesra seorang teman dalam suatu tempoh yang mungkin sekali panjang dalam hidupnya. Lebih hebat sekiranya dalam perhubungan itu telah lahir zuriat yang diharapkan menjadi pengikat kasih sehingga hujung usia.
Soalnya, bagaimana menjadi seorang ibu tunggal yang tidak bodoh dan tidak merisikokan diri sendiri serta masa depan zuriatnya? Situasi peralihan di mana seseorang wanita itu mengetahui dia keseorangan, baik bercerai hidup atau bercerai mati adalah situasi di mana fikirannya lebih hebat teruji bak dilanda strok. Tentu sekali dia sering tersekat membuat tafsiran mengenai pandangan dan penerimaan individu sekelilingnya. Dalam keserabutan yang maha luas tika mengawal pergolakan hati, mampukah seorang ibu tunggal membuat perhitungan yang tidak memakan diri?

TIDAK HIDUP KERANA LELAKI

Manusia yang paling penting dalam hidup seorang ibu tunggal ialah anak-anaknya. Namun, ibu tunggal perlu cekap untuk tidak mendahului kepentingan diri dan hati berbanding kepentingan anak-anaknya. Dengan kata lain, jangan sesekali dalam keadaan apa jua pun, membiarkan anak-anak bersendirian dengan seorang lelaki yang dipercayai seratus peratus.
Terlalu banyak kes di mana kanak-kanak dibunuh dan/atau didera kerana ibunya tanpa berfikir panjang, meninggalkan anak-anak dengan lelaki yang dikatakan teman. Si ibu tunggal yang gagal sering kali tewas dengan helah lelaki yang mudah sahaja mengambil kesempatan di atas kekalutan yang melanda.
Ibu tunggal yang bijak haruslah meletakkan sedikit curiga terhadap orang lain, lebih-lebih lagi lelaki baru dikenali.
Menjadi seorang ibu bukan sekadar menjaga makan dan pakaian anak-anak. Luangkan masa untuk mengenali mereka dengan lebih dekat. Mereka adalah cahaya mata yang memerlukan perhatian tidak berbelah bagi. Tanyalah pendapat mereka tentang sesuatu perkara yang berlaku. Jika mereka masih bayi atau kanak-kanak, ajaklah mereka berbual mengenai rutin harian mereka. Biarkan mereka berkata-kata sehingga mungkin sekali mereka meluahkan apa yang terbuku di hati.
Kanak-kanak adalah penyimpan perasaan paling bijak. Daripada perbuatan dan perilakunya, mereka cenderung menyampaikan apa yang tersimpan dan anda perlu sama-sama bijak membuat tafsiran.

MENJATUHKAN MARUAH BEKAS SUAMI

Cenderung mengingati dan mengimbau kisah perit dalam hidup itu menjadi perkara normal dalam jiwa seorang wanita yang sarat dengan kecelaruan. Usah biar perkara itu menghambat kebahagiaan yang sepatutnya anda raih setelah sekian lama menderita.
Sebagai ibu tunggal, sikap berhati-hati agar tidak menghina dan mencaci bekas suami di hadapan anak-anak perlu dilakukan. Ini penting agar anak-anak tidak berasa rendah diri atas keburukan ayahnya dan supaya mereka tidak berasa sebagai pembawa masalah dalam hidup si ibu.
Perbuatan menengking dan memarahi anak-anak di khalayak ramai juga boleh merendahkan maruah anak-anak dan menyebabkan mereka menjadi sangat pemalu dan akan menjauhkan diri dari tempat awam.
Bagi mereka yang berada di sekeliling kehidupan si ibu tunggal, belajarlah untuk menjadi seorang yang amat memahami. Berat mata memandang, berat lagi bahu si ibu tunggal menggalas bebanan yang dihadapi. Mereka tidak minta anda masuk ke dalam hidup mereka untuk melihat seratus peratus kesusahan yang mereka alami, cukup sekadar jika anda memberi empati yang tinggi. Usah menuding jari atau mempersoal itu dan ini. Realitinya, anda hanya seorang pemerhati.

Sumber: Sinar Harian


AMBIL TAHU TAHAP PENDENGARAN BAYI SAMADA PEKAK ATAU NORMAL

Masalah pendengaran adalah kecacatan saraf yang paling kerap berlaku dalam kalangan manusia. Kehilangan pendengaran berlaku sama ada sejak dilahirkan, jangkitan dalam kandungan atau komplikasi ketika dilahirkan, jangkitan virus, kesan sampingan ubatan, terdedah kepada bunyi bising berlebihan dan penuaan. Mereka yang mengalami masalah dibantu dengan alat pendengaran, implan koklea, bahasa isyarat dan sokongan sosial walaupun sebahagian daripada punca masalah itu boleh dielakkan.
Kehilangan pendengaran menjejaskan peluang si comel untuk belajar berkomunikasi secara mendengar dan bertutur mengakibatkan mereka gagal berinteraksi dengan orang di sekeliling. Ini kerana, mereka  mula belajar bercakap dan memahami bahasa melalui bunyi yang didengarnya sejak dilahirkan hingga berusia empat tahun dan jika dalam tempoh kritikal itu mereka mengalami masalah pendengaran ia menghalang proses perkembangan bahasa dan pertuturan. Itu menyebabkan kebolehan mereka mendengar bunyi berkurangan mengakibatkan perkembangan bahasa dan pertuturan terhalang serta menjejaskan peluang untuk ke sekolah bagi mendapatkan pendidikan.

Amat penting ibu bapa menjalankan ujian saringan pendengaran kepada bayi mereka yang baru dilahirkan kerana pengesanan awal masalah pendengaran mampu membantu mereka mendapatkan rawatan dan pemulihan secepat mungkin bergantung kepada tahap kerosakan. Kehilangan pendengaran kekal boleh menjejaskan perkembangan si kecil. Mengetahui masalah ini lebih awal dapat memberi si manja ‘nafas baru’ untuk mengembangkan kemahiran berbahasa, pertuturan dan komunikasi.
Diagnosis sepenuhnya perlu dijalankan terhadap bayi selewat-lewatnya pada usia tiga bulan dan sekiranya dikesan mengalami masalah pendengaran langkah pemulihan pula dapat dilakukan pada usia enam bulan. Bagaimana, rawatan dan pemulihan terhadap kanak-kanak yang dikesan mengalami masalah pendengaran adalah berbeza setiap individu disebabkan kecacatan dihadapi mungkin tidak sama. Ada masalah pendengaran boleh diatasi dengan pemakaian alat bantuan pendengaran atau peranti pendengaran, tetapi ada yang hanya boleh diatasi dengan pembedahan bagi memasang implan koklea disebabkan kecacatan kekal pada bahagian telinga dalam. Kanak-kanak yang mengalami masalah pendengaran yang diberi rawatan dan pemulihan segera sebelum berusia empat tahun akan berpeluang mempelajari bahasa dan pertuturan sekaligus menjalani kehidupan seperti insan normal lain.

BILAKAH UJIAN PENDENGARAN DIBUAT?
Jika bersalin di hospital swasta, anda mungkin ditawarkan ujian pendengaran sebelum pulang ke rumah. Ia boleh dilakukan oleh pengamal perubatan bertauliah, pembantu penjagaan kesihatan atau pelawat kesihatan dalam beberapa minggu pertama. Sebaiknya, ujian itu dilakukan dalam tempoh empat hingga lima minggu pertama tetapi ia boleh dilakukan sehingga umur bayi mencecah tiga bulan.

BAGAIMANA UJIAN DIBUAT?

Ujian ini dipanggil ‘automated otoacoustic emission (AOAE)’. Ia hanya mengambil masa beberapa minit. Alat pendengaran yang lembut dan kecil diletakkan di telinga bayi anda dan bunyi ‘klik’ lembut dimainkan.
Apabila telinga menerima rangsangan bunyi, bahagian dalaman (koklea) akan bertindak balas. Tindak balas ini dapat dikesan menggunakan mesin saringan yang ada. Selalunya tidak mudah untuk mendapatkan bacaan yang tepat pada saringan pertama. Ini berlaku kepada semua bayi yang lahir, dan tidak bermakna bayi anda mengalami kehilangan pendengaran yang tetap.
Ia boleh membawa maksud bahawa bayi anda tidak selesa ketika ujian dilakukan, ada gangguan bunyi bising dari luar, bayi anda mempunyai cecair atau telinga tersumbat.
Dalam kes ini, bayi akan diberikan ujian kedua yang menyerupai ujian pertama atau ujian lain seperti ‘automated auditory brainstem response (AABR).
Ujian AABR membabitkan tiga sensor kecil diletakkan di kepala dan leher bayi. Alat pendengaran kecil dan lembut akan diletakkan di atas telinga bayi dan bunyi ‘klik’ dimainkan. Ujian ini mengambil masa antara lima hingga 15 minit. Ujian ini selamat dan tidak membahayakan bayi anda.

ADAKAH PERLU JALANI UJIAN?
Sangat disyorkan tetapi anda tidak perlu menerimanya. Sekiranya anda memutuskan tidak mahu bayi menjalani pemeriksaan saringan, dapatkan senarai semak untuk membantu anda memeriksa pendengaran bayi ketika mereka meningkat usia. Sekiranya mempunyai sebarang kebimbangan, anda harus bercakap dengan pakar kesihatan yang berkenaan.

BILA DAPAT KEPUTUSAN?
Anda akan diberikan keputusan ujian pendengaran bayi sebaik sahaja ujian dilakukan. Jika bayi anda mempunyai tindak balas yang jelas di kedua-dua telinga, mereka tidak mungkin kehilangan pendengaran secara tetap.

APA MAKSUD BAYI DIRUJUK PADA PAKAR PENDENGARAN?
Sekiranya keputusan pemeriksaan pendengaran tidak menunjukkan tindak balas yang jelas daripada satu atau kedua-dua telinga bayi, janji temu akan dibuat dengan pakar pendengaran di klinik audiologi. Sekiranya ini berlaku, ia tidak semestinya bayi anda kehilangan pendengaran. Pakar pendengar harus melihat bayi anda dalam masa empat minggu dari ujian pendengaran. Adalah sangat penting anda menghadiri janji temu sekiranya bayi anda mengalami kehilangan pendengaran secara tetap. Ahli audiologi biasanya menerangkan keputusan pada akhir janji temu. Mereka akan menjelaskan hasil untuk pendengaran bayi dan pada masa sama, apa ujian lanjut diperlukan.

APA MAKSUDNYA BAYI MENGALAMI KEHILANGAN PENDENGARAN KEKAL?
Jenis dan tahap kehilangan pendengaran kekal berbeza. Kehilangan pendengaran setiap bayi juga berbeza. Ada banyak sokongan dan maklumat, termasuk risalah mengenai pelbagai jenis kehilangan pendengaran mahupun kepakaran pada masa kini yang serba canggih dan berteknologi tinggi. Berjumpalah doktor demi masa depan anak anda.

Sumber: – Pakar Audiologi Kanan Pusat Perubatan Prince Court (PCMC), Darleena Abdul Aziz – Harian Metro


TIP PILIH LAMPIN PAKAI BUANG YANG SESUAI UNTUK SI MANJA ANDA

Apabila pasangan yang bakal bergelar ibu bapa bakal menyambut kelahiran bayi, pemilihan lampin antara aspek utama perlu diambil kira kerana kini, ia adalah satu keperluan. Biarpun ada pilihan untuk menggunakan kain lampin namun kebanyakan keluarga masa kini hanya menggunakan lampin pakai buang kerana ia mudah digunakan dan dibersihkan. Harga lampin yang mahal tidak bermakna ia sesuai dengan kulit anak. Lampin yang murah juga tidak bermaksud ia tidak berkualiti. Sedikit teknik trial and error perlu dilakukan untuk mencuba lampin yang sesuai.

KESERASIAN DENGAN KULIT BAYI – Langkah pertama yang perlu diambil adalah keserasian lampin dengan kulit bayi. Ada juga lampin yang tidak sesuai untuk kulit, petanda jelas adalah kemunculan ruam lampin selepas hanya sekali kencing, contohnya. Ini menunjukkan kadar penyerapan bahan kumbahan tidak begitu baik hingga kesan buangan merengsa kulit si kecil yang masih manja. Perlulah mencuba jenama lain. Cuba dapatkan sampel supaya tidak perlu membazir jika membeli pek besar.KESELESAAN BAYI – Selain itu, pilih lampin yang tidak terlalu ketat atau tidak terlalu longgar. Ia perlu diambil berat untuk mengelak bayi meragam kerana keadaan yang tidak selesa. Lampin yang ketat akan menyebabkan kemerahan pada keliling pinggang serta bahagian celah kelangkang bayi manakala jika terlalu longgar pula boleh menyebabkan kebocoran berlaku dan lampin dipakai akan mudah tertanggal.SAIZ LAMPIN – Pilih saiz lampin yang sesuai dengan anak mengikut berat dan umur mereka. Kebanyakan bayi baru lahir membesar dengan cepat jadi tidak mengapa beli satu saiz besar terutama dengan pelekat boleh laras yang boleh memastikan ia tidak mudah tanggal. Jika nampak ketat saja di pinggang, itu petanda anda perlu menukar ke saiz yang lebih besar.MENYERAP DENGAN BAIK – Panduan yang paling penting ialah memilih lampin yang mempunyai kadar resapan yang tinggi. Lampin yang menyerap dengan baik akan membantu mengurangkan kekerapan untuk ibu bapa menukar lampin dan juga dapat berjimat dengan baik. Namun, ibu bapa juga perlu mengambil kira tentang keselesaan bayi kerana mungkin ada bayi yang memiliki kulit sensitif.MUDAH DIPAKAI – Terdapat dua jenis lampin yang mudah didapati di pasaran kini iaitu jenis berpelekat dan juga jenis lampin seluar. Jika anak masih kecil disarankan agar memakaikan mereka lampin yang berpelekat manakala jika anak sudah mula aktif bergerak lebih mudah jika dipakaikan lampin seluar. Ia dapat menjimatkan masa ibu bapa sendiri dan pastikan ia tidak mudah untuk ditanggalkan.
BERAPA KERAP LAMPIN HARUS DITUKAR?

Bagi bayi yang dilahirkan dengan kulit sensitif, ibu bapa perlu menukar lampin sekerap yang mungkin. Jika tidak bayi akan mudah dijangkiti dengan ruam lampin yang disebabkan oleh air kencing yang mengandungi bakteria. Secara normalnya, bayi akan terkencing setiap satu hingga tiga jam dan membuang air besar beberapa kali. Oleh itu, ibu bapa perlu memeriksa lampin setiap dua atau tiga jam sekali. Kebanyakan bayi tidak akan terganggu dengan lampin basah. Mereka tidak akan menangis dan menujukkan bahawa mereka tidak selesa setiap kali lampin basah. Lampin pakai buang selalunya menyerap lembapan dengan baik jadi ibu bapa tidak akan perasan bahawa lampin berkenaan sudah lencun. Periksa setiap dua jam sekali dengan menggunakan jari yang bersih di bahagian dalam lampin untuk mengesan lampin basah.
BAGAIMANA MENGELAKKAN DARIPADA RUAM LAMPIN?

Pelindungan yang paling baik untuk menentang ruam lampin ialah punggung yang kering. Untuk membantu, ikutilah lima langkah mudah ini:
Biarkan bayi tanpa memakai lampin seberapa lama yang mungkin. Pemakaian lampinlah yang pada asalnya menyebabkan masalah ini.Tukarkan lampin bayi anda secara kerap dan dengan cepat selepas dia membuang air kecil dan air besar.Cuci kemaluan dan punggung bayi anda dengan rapi setiap kali dia membuang air besar. Periksa yang kulit bayi bersih dan kering sebelum memakaikan lampin baru.Sapukan sedikit lapisan salap pada punggung bayi anda setiap kali menukar lampin.Jangan guna bedak talkum. Ia tidak akan melindungi daripada ruam lampin dan boleh menyebabkan geseran dan keradangan kulit bayi.Pakaikan lampin secara longgar supaya ada ruang untuk udara mengedar sekeliling punggung bayi anda.
Sumber: Jelita.com.my / babycenter.com.my


KEMATIAN JANIN DALAM KANDUNGAN MIMPI SEDIH YANG SUKAR DIHADAPI SEORANG IBU

Kematian janin dalam kandungan atau ‘lahir mati’ adalah mimpi sedih yang sukar untuk dihadapi. Bayangkan segala impian dan kegembiraan untuk menimang cahaya mata dan mendengar tawa tangis si manja hilang dalam sekelip mata. Betapa berat mata memandang, berat lagi bahu yang memikulnya terutama bagi pasangan yang baru saja mendirikan rumah tangga. Lahir mati berlaku pada usia kandungan 22 minggu ke atas sebelum bayi sempat dilahirkan. Ini bermakna bayi meninggal di dalam rahim beberapa minggu atau jam sebelum atau selepas ibu mengalami sakit bersalin.

Keguguran pula adalah ‘kehilangan’ kandungan yang berlaku sebelum usia 22 minggu ataupun berat bayi kurang daripada 500 gram jika usia kandungan tidak diketahui. Bagaimanapun, bukan semua kes bayi lahir mati dapat dikenal pasti puncanya, kecuali dilakukan autopsi ke atas bayi itu. Kadangkala ujian autopsi yang dilakukan juga tidak dapat mengenal pasti sebab kematiannya. Namun dalam bidang perubatan terdapat beberapa perkara yang perlu diambil kira iaitu keadaan bayi dan juga kesihatan ibu.

PUNCA LAHIR MATI
Ada banyak punca yang boleh menyumbang kepada perkara ini antaranya:

MASALAH KROMOSOM – Menurut kajian, hampir 50 peratus kes keguguran spontan pada peringkat tiga bulan pertama disebabkan oleh masalah kromosom yang tidak normal atau kecacatan struktur anggota bayi. Oleh sebab itu bayi yang meninggal di dalam kandungan turut dikaitkan dengan kecacatan namun punca ini tidak terlalu kuat. Sejak awal kandungan ibu perlu menjalani pemeriksaan di hospital bagi memastikan bayi berada dalam keadaan sihat. Ujian imbasan peringkat awal biasanya dapat mengesan sebarang keganjilan pada bayi. Untuk itu ibu biasanya sudah dimaklumkan mengenai perkembangan bayi mereka dan langkah yang wajar diambil oleh ibu bapa.

URI DAN TALI PUSAT – Selain itu uri dan tali pusat turut dipersalahkan sebagai punca kematian bayi dalam kandungan ini namun ia masih menjadi ‘penyumbang’ sederhana di atas sebilangan kes lahir mati ini. Secara asasnya uri dan tali pusat berfungsi sebagai saluran nyawa bayi bagi mendapatkan bekalan oksigen dan zat makanan. Andai terdapat masalah pada salah satu, bermakna terputuslah ‘saluran nyawa’ bayi yang boleh mengakibatkan gangguan bagi kelancaran peredaran darah, oksigen dan zat makanan kepada bayi. Selain itu terdapat juga kemungkinan uri terpisah atau tercerai daripada rahim terlalu cepat ataupun terjadinya pendarahan daripada tali pusat dan uri yang mengakibatkan kelahiran awal berlaku. Ada sesetengah kes bayi terbelit tali pusat ketika dalam kandungan namun ia hanya dapat dikenal pasti sebaik saja bayi dilahirkan. Masalah ini juga tidak dapat dikenal pasti sejak awal kecuali menerusi imbasan kandungan.

TAHAP KESIHATAN IBU – Paling penting dan perlu diketahui adalah keadaan ibu yang mungkin menyumbang kepada kesihatan bayi mereka. Sesetengah penyakit yang dihidapi ibu seperti diabetes dan darah tinggi serta rawatannya kadangkala boleh menyebabkan bayi lahir mati. Sebab itu ibu perlu menjalani rawatan sekiranya disahkan menghidap diabetes kerana ia menyebabkan bahaya bukan saja kepada ibu tetapi bayi mereka.

JANGKITAN – Jangkitan yang dialami ibu atau bayi dalam kandungan seperti jangkitan Torch iaitu toxoplasmosis, rubella, cytomegalovirus dan herpes perlu diawasi agar ia tidak menjejaskan kandungan.

AIR KETUBAN – Selain pemeriksaan air ketuban juga penting kerana ia turut menyumbang kepada risiko lahir mati. Setiap kali membuat pemeriksaan biasanya doktor akan menjelaskan mengenai air ketuban sama ada berkurangan normal atau banyak. Air ketuban berkurang atau terlalu banyak turut menjadi penyebab kepada lahir mati yang jarang diambil tahu.

KEMALANGAN – Kemalangan yang mengakibatkan hentakan kuat, terjatuh atau terhantuk boleh mendedahkan ibu kepada risiko kematian bayi dalam kandungan.

TANDA KEADAAN LAHIR MATI

Walaupun dalam kebanyakan kes lahir mati tandanya tidak ditunjukkan dengan jelas namun ibu harus peka terhadap pergerakan bayi mereka. Memang diakui ada ketika pergerakan bayi perlahan namun sekiranya ibu mendapati bayinya tidak bergerak untuk satu jangka masa yang panjang seharusnya, segeralah berjumpa doktor.

Apabila usia kandungan semakin membesar pergerakan bayi juga terbatas, namun bayi masih bergerak seperti biasa. Cuma kekuatan tendangan akan berkurangan kerana ia sudah membesar dan memenuhi hampir seluruh ruang rahim.

Bayi normal dan sihat akan bergerak lebih 10 kali dalam masa 12 jam sehari, bayi juga akan tidur di dalam kandungan tetapi tidak sepanjang masa. Jadi hanya ibu saja yang tahu keadaan bayi mereka sama ada berada dalam keadaan biasa atau sebaliknya.

Elakkan bertanya kepada mereka yang tidak pakar atau terlalu merujuk kepada Internet sebaliknya bertemu dengan doktor bertauliah untuk mendapatkan pandangan. Bakal ibu disarankan menghadiri kelas untuk ibu hamil, bagi mendapatkan maklumat bukan sahaja mengenai kelahiran dan penyusuan tetapi perkara berkaitan dengan ibu dan anak.

PROSES KELAHIRAN

Selepas doktor pakar mengesahkan bayi sudah lagi tidak bernyawa, keputusan melahirkan anak ditentukan ibu bapa sendiri namun mengikut nasihat doktor. Doktor hanya akan memberikan tempoh anggaran atau waktu maksimum untuk membiarkan proses kelahiran berlaku secara semula jadi atau merangsang kelahiran secara paksa.

Dalam keadaan sedih atas kehilangan bayi, kebanyakan pasangan tidak sanggup menunggu proses kelahiran normal kerana memikirkan kesihatan serta trauma yang akan dilalui. Sebagai doktor kami akan memberikan pandangan dengan mengawasi kesihatan ibu. Namun keputusan terpulang kepada pasangan sendiri.


KEBAIKAN MEMAKAI STOKIN UNTUK BAYI KETIKA TIDUR

Mungkin tidak ramai dari ibu bapa yang menyedari akan kebaikan amalan memakai sarung kaki ketika tidur buat bayi, anak anda malahan untuk orang dewasa sendiri. Kajian perubatan telah menunjukkan bahawa memakai stokin  ketika tidur sangat digalakkan untuk membantu mendapatkan tidur yang berkualiti, selain dari itu ianya mempunyai beberapa kebaikan yang lain dari segi kesihatan. Jika hanya menggunakan selimut sebagai menutup kaki, terdapat kebarangkalian yang besar yang selimut itu akan terselak ketika kita sedang tidur, tetapi dengan memakai stokin, kaki akan tetap tertutup rapi hingga ke pagi.

“Apa yang berlaku bila memakai stokin ketika tidur, antaranya ialah, stokin akan membuatkan suhu tapak kaki kita menjadi hangat dan secara langsung akan memberi isyarat ke minda separasedar bahawa cuaca sedang panas. Hasilnya, otak akan memberi arahan pada tubuh badan supaya merendahkan suhu badan. hal ini akan membantu bayi, kanak-kanak dan orang dewasa mendapatkan tidur yang berkualiti.” -Dr. Phyllis Zee, MD, PhD, professor Northwestern University’s Feinberg School of Medicine, Chicago.

KEBAIKAN PAKAI STOKIN

Pemakaian stokin ketika tidur juga dapat mengatasi masalah tilam dan cadar berbau akibat hiperhidrosis tapak kaki. Dimana, segala peluh tapak kaki akan diserap oleh stoking tersebut, dan ini dapat megelakkan tilam dan cadar anda dari berbau.
Selain itu, tapak kaki anda terpelihara dari gigitan nyamuk dan anda dapat merasakan keselesaan dan rasa selamat ketika tidur. Kerana itulah, umpama kemestian, bayi yang baru lahir akan dibekalkan stokin dan kita dapat melihat penggunaan stoking oleh bayi.
Dari segi yang lain pula, pengamal perubatan alternatif mengatakan bahawa orang lelaki yang mengamalkan pemakaian stoking ketika tidur, akan dapat menjaga suhu tapak kaki daripada kedinginan dan menghalang bisa dingin tapak kaki dari menjalar kebahagian urat saraf vital (anggota sulit) lelaki, yang mana ini akan dapat memelihara kekuatan tenaga batin lelaki itu dalam konteks perhubungan badan antara suami isteri.
Pemakaian stokin ketika tidur juga didapati dapat mengelakkan tumit dan tapak kaki menjadi rekah, dan jika diamalkan,ia akan mendapati rekahan-rekahan tapak kaki anda akan mula pulih sedikit demi sedikit.
Bahagian tapak kaki adalah bahagian yang paling awal mengesan dan menangkap kesejukan yang mana dingin tapak kaki yang berlebihan akan membawa kepada perkara-perkara seperti lenguh-lenguh, bisa-bisa dibetis dan lain-lain. Maka dengan memakai stoking ketika tidur, dapat dijadikan ikhtiar bagi mengelakkan perkara ini berlaku.

TIP PEMAKAIAN STOKIN

Sebaiknya, sebelum menyarungkan stokin kepada anak anda, sapukan sedikit losyen kulit  atau minyak telon pada kaki dengan rata hingga kering sebelum menyarungkan sarung kaki anda. Jadikan ia sebagai last thing on bed bagi mengelakkan anda berjalan kesana kemari didalam rumah setelah memakai stoking, agar kotoran dan lain-lain yang berada dilantai rumah kita tidak melekat pada stoking anda.
Stokin yang digunakan ketika tidur janganlah jenis yang terlalu tebal atau terlalu nipis.
Jangan gunakan stokin yang sama setiap malam tanpa dicuci, gunakan hanya sekali semalam, dan basuh keesokkan harinya. Jika tidak, ini akan membuatkan bakteria dan kuman dari perpeluhan terkumpul, maka gangguan kulit seperti fungus dll pula akan muncul.
Jika mampu, dapatkan beberapa pasang stoking khas sebagai koleksi stoking tidur anda. Jangan gunakan stoking untuk tidur untuk kegunaan lain seperti kepejabat atau bersukan.

Sumber:  Internet